6 Negara Pemegang Rekod Tertinggi Perkara Yang Tidak Baik

Setiap negara mempunyai identiti mereka sendiri yang sangat dikenali di seluruh dunia. Sebagai contoh, Brazil dikenali sebagai pemenang Piala Dunia FIFA terbanyak iaitu sebanyak 5 kali manakala pada tahun 2017, Norway dinobatkan sebagai negara paling gembira di dunia.

Namun, tak semua negara memegang rekod mengenai perkara yang indah sahaja. Dalam banyak-banyak negara, iluminasi.com ingin kongsikan 6 negara yang berada di kedudukan teratas berkaitan perkara buruk.

Seperti yang dunia tahu, merokok adalah "loteri" kanser yang sangat mahal, dengan kata lain penyebab kanser yang mahal. Namun mungkin orang Austria tidak menyedari akan perkara ini kerana mereka memegang rekod sebagai negara dengan kadar perokok paling tinggi di dunia.

Kira-kira 36.4% daripada populasi Austria adalah perokok dan angka ini menjadikan lebih 1 daripada 3 rakyat negara ini merupakan perokok. Anggaran sebanyaak 60% daripada kumpulan umur 20 hingga 50 tahun, iaitu kira-kira 2.5 juta orang mengaku merokok secara rutin pada tahun 2010.

Dan situasi ini dilihatkan tiada perubahan dengan 41% daripada kumpulan umur 15 hingga 20 tahun juga merupakan perokok tegar manakala 8% lagi mengaku merokok sekali-sekala.

Obses negara terhadap nikotin telah menghasilkan menyebabkan pergeseran dengan negara jiran.

Pada tahun 2009, menguatkuasakan arahan anti-merokok yang memerlukan restoran dan bar besar untuk mengasingkan sekurang-kurangnya 50% daripada tempat duduk mereka untuk bukan perokok.

Langkah ini menyebabkan kemarahan berleluasa yang mana melihatkan ramai pemilik perniagaan mengatakan mereka secara terbuka tidak akan mengendahkan undang-undang itu kerana bimbang kehilangan pelanggan.

Pada tahun 2010, hanya 19% daripada rakyat Austria yang menyokong pengharaman sepenuhnya terhadap merokok di restoran dan ruang tertutup yang lain, menjadikan 3.5 juta perokok bebas meneruskan tabiat buruk mereka entah sampai bila.

Di zaman yang mana rupa seolah-olah segalanya bagi manusia, tidak menghairankan bahawa sesetengah orang merasakan tekanan yang amat sangat untuk mematuhi piawaian kecantikan masyarakat walaupun terpaksa menjalani pembedahan wajah yang mahal, menyakitkan dan sangat berbahaya.

Keadaan kini amatlah teruk sekali terutamanya di Korea Selatan, di mana pembedahan plastik menjadi rutin harian di negara ini. Dianggarkan 1 daripada 5, atau 20% daripada wanita Korea Selatan pernah menjalani pembedahan plastik, 4 kali ganda daripada wanita Amerika Syarikat.

Pakar bedah plastik di Korea Selatan telah membina reputasi antarabangsa yang menyebabkan kira-kira 7.5 juta orang telah datang ke negara ini untuk menjalani pembedahan plastik.

Mengapa rakyat Korea Selatan sangat obses untuk menjalani pembedahan? Tak ada siapa yang tahu, namun bukti mencadangka bahawa wanita Korea berasa sangat dihakimi tentang rupa paras mereka.

Antara pembedahan yang popular termasuklah membesarkan mata dan membentuk semula hidung serta rahang. Salah seorang daripada mereka yang menjalani pembedahan memberitahu:

"Saya rasa semua orang ingin memadam rupa "Korea" mereka. Di Korea, jika anda berjalan di lorong, anda akan melihat seorang gadis. Dan apabila anda berjalan di lorong lain, anda terjumpa gadis tadi sekali lagi. Tapi ia sebenarnya adalah gadis yang berbeza tetapi dengan rupa yang sama,".

Dengan jangka hayat hanya 49 tahun, Chad secara rasminya merupakan negara yang "terburuk" jika dilahirkan di sini. Kekurangan nutrisi adalah faktor utama dalam purata jangka hayat yang sangat mengejutkan ini.

Sebagai sebuah negara padang pasir, Chad adalah tersangat terdedah terhadap kemarau dan bencana alam yang lain. Apa memburukkan lagi keadaan adalah konflik di negara jiran iaitu Sudan yang telah mewujudkan krisis pelarian yang dahsyat dengan beribu-ribu orang melarikan diri ke sempadan untuk berlindung.

Chad juga mengalami perang saudara untuk beberapa dekad dan konflik yang kejam dengan rejim Muammar Gadhafi dari Libya.

Seolah-olah keadaan itu masih belum cukup teruk, Chad berada di tengah-tengah penularan wabak HIV/AIDS, dianggarkan 3.4% daripada populasi dewasa menghidap penyaakit ini dan lebih daripada 120,000 kanak-kanak kehilangan ibu bapa disebabkan HIV/AIDS.

Air merupakan komoditi yang semakin jarang didapati, hanya sekitar 4% penduduk luar bandar mempunyai bekalan selamat sebagai sumber air minuman yang bersih. Situasi ini membawaa kepada penularan wabak cirit-birit, kolera dan demam kepialu.

Di negara yang mana nisbah doktor kepada orang awam adalah 1:38,000, penyakit-penyakit ini adalah tersangat berbahaya dan membunuh.

Tiadaa satu pun cara yang mudah untuk menentukan negara mana yang mempunyai rekod terburuk apabila bercakap mengenai kekejaman haiwan, namun rekod buruk Jepun yang mengerikan berbanding negara maju lain menjadikannya calon teratas sebagai negara dengan kekejaman terhadap haiwan paling dahsyat.

Jelas sekali bahawa Jepun meneruskan aktiviti pemburuan ikan paus dan lumba-lumba pada skala perindustrian dengan menegaskan bahawa pasukannya terlibat dalam "penyelidikan saintifik" untuk mengatasi sekatan antarabangsa terhadap ikan paus.

Sejak permintaan untuk daging ikan paus menurun sejak 50 tahun yang lalu, industri ini tidak begitu menguntungkan namun kerajaan Jepun terus memberikan subsidi sehingga RM40 juta setahun.

Daging ikan paus yang berlebihan sering kali diberi makan kepada kanak-kanak di sekolah dengan alasan mendidik mereka "mengenai makanan tengah hari di sekolah satu ketika dahulu".

Pemburuan ikan lumba-lumba Taiji menyaksikan kira-kira 2,500 ekor dikepung menggunakan bot dan terperangkap semalaman. Pada keesokan harinya ikan-ikan ini ditikam sehingga mati menggunakan tempuling, cangkuk dan pisau yang menjadikan air laut bertukar merah.

Di daratan pula, keadaan seolah-olah serupa. Undang-Undang Kebaajikan dan Pengurusan Haiwan 1973 menyatakan bahawa jika seorang pemilik tidak datang mengambil anjing atau kucing terbiar untuk dipelihara, haiwan-haiwan ini mestilah "dilupuskan" dengan betul.

Malangnya, ia biasanya dilupuskan dengan memasukkan ke dalam kebuk gas di mana haiwan-haiwan ini akan lemas disebabkan oleh gas karbon dioksida dan proses ini boleh mengambil masa sehingga 15 minit.

Walaupun keadaan agak teruk, namun terdapat gerakan yang cuba untuk menyelamatkan keadaan.

Pusat Kebajikan Haiwan Kumamoto mula untuk bertanya mengapa orang ramai membawa haiwan-haiwan ke pusat itu untuk tujuan pelupusan dan dalam kebanyakan kes mereka akan menasihati supaya ia tidak dilakukan.

Hasilnya, agak ramai di antara mereka yang berubah fikiran dan memutuskan untuk terus memelihara haiwan-haiwan tersebut. Pada tahun 2002, pusat itu "melupuskan" hampir 400 ekor haiwan dalam setahun dan menjelang tahun 2009, jumlah tersebut menurun menjadi 7 ekor.

Pengunaan kanak-kanak sebagai tentera dikutuk secara universal namun tetap berterusan di banyak konflik di seluruh dunia. Dan masalah ini mungkin terburuk di Somalia di mana kumpulan militan telah merekrut kanak-kanak semuda usia 10 tahun sebagai tentera tambahan dalam memerangi pemerintah.

Kumpulan Al-Shahab yang terkenal dianggap sebagai salah satu kumpulan terdahsyat melakukan jenayah ini, telah dituduh menggunakan ramai remaja sebagai pelindung bagi pejuang berpengalaman.

Seorang yang terselamat mendakwa bahawa daripada 100 teman sekelasnya, 98 daripadanya telah terbunuh serta-merta apabila Al-Shahab menghantar mereka bertempur.

"Kanak-kanak "dibersihkan". Anak-anak semuanya terbunuh dan tentera yang lebih dewasa melarikan diri," katanya. Kumpulan ini sering menggunakan kanak-kanak sebagai umpan untuk memerangkap kanak-kanak lain.

Menurut sumber, seorang kanak-kanak diajak untuk bermain bola sepak namun apabila tiba di padang, dia dan rakannya ditangkap dan dihantar ke kem latihaan.

Masalah ini tidak terhad kepada kumpulan pemberontak sahaja, malah kerajaan traansisi Somalia juga dituhud menggunakan tentera kanak-kanak dalam perjuangan mereka menentang Al-Shahab.

Antara jenayah yang paling dahsyat pernah berlaku dalam tamadun manusia sudah pastinya perdagangan manusia. Lebih menakutkan, ia berlaku secara rutin dan lebih biasa daripada apa yang anda sangkakan.

Setiap tahun sekurang-kurangnya 600,00 hingga 800,000 orang diperdagangkan di sempadan antarabangsa dan beberapa laporan lain menganggarkan jumlah yang lebih tinggi.

Mangsa-mangsa dipaksa menjadi hamba paksa dan hampir separuh dariapdanya dipercayai diperdagangkan untuk tujuan eksploitasi seksual. Walaupun penguatkuasaan undang-undang global secara ketat dijalankan namun jenayah ini semakin berkembang.

Situasi yang terburuk dipercayai berlaku di Bangladesh dengan anggaran seramai 50,000 wanita dan kanak-kanak dibawa ke luar negara setiap tahun.

Tiada statistik yang boleh dipercayai melibatkan angka pemerdagangan lelaki namun anggaran berpuluh-puluh ribu telah diperdagangkan ke luar negara untuk bekerja di India atau Timur Tengah.

Dan tidak tahu berapa ramai lagi yang dipaksa menjadi hamba di Bangladesh sendiri. Pedagang-pedagang ini mensasarkan wanita muda yang cenderung untuk tertipu dengan janji kehidupan yang lebih baik di luar negara.

Walaupun keadaan bertambah baik namun penguatkuasaan tidak mampu untuk berurusan dengan masalah yang semakin berleluasa ini. Di aantara tahun 1999 hingga 2004, hanya 53 orang pedagang manusia dibicarakan di mahkamah Bangladesh dan hanya 21 daripadanya sahaja yang disabitkan kesalahan.


Saban hari, kita baca di akhbar atau tonton di televisyen mengenai kebanjiran pendatang asing ke Malaysia. Kebanyakan dari mereka ingin mencari rezeki di negara luar yang lebih banyak peluang. Kemajuan sesebuah negara itu akan mengundang kepada pertambahan populasi, tidak kira atas tujuan apa sekalipun.

Sebagai rakyat Malaysia, kita harus bersyukur kerana kita masih lagi mempunyai ruang yang cukup di negara ini untuk hidup selesa. Dengan mengambil kira kepadatan populasi dari seluruh dunia, kami telah mengumpulkan 10 negara dengan kepadatan penduduk paling tinggi (tidak termasuk tanah jajahan seperti Macau atau Hong Kong).

Apabila menyebut tentang Mauritius, rata-rata orang akan menggambarkan pantai yang bersih dan air laut yang jernih berwarna biru, akan tetapi Mauritius juga merupakan salah satu negara terpadat di dunia. Dengan hanya keluasan 2,040km persegi, negara ini mempunyai populasi penduduk sebanyak 1,262,132 yang diambil pada tahun 2016. Ini menjadikan kepadatan penduduk di sini ialah sebanyak 618 orang untuk kawasan 1 km persegi.

Namun, kebanyakan mereka bukan tinggal di bandar kerana ibu negerinya iaitu Port Louis hanya mempunyai populasi seramai 148,000 sahaja. Lebih dari sejuta yang lain bertaburan di pelbagai pulau di Lautan Hindi ini. Negara ini juga terkenal kerana salah satu penduduknya yang telah pupus, iaitu burung Dodo. Semasa orang Eropah menemui pulau ini pada kurun ke-17 terdapat hanya 50 orang penduduk sahaja di sini dan banyak burung Dodo yang jinak. Ia pupus akibat pendatang baru yang memburunya untuk makanan dan hobi.

Dikenali sebagai Repulic of China sebelum ini, timbul persoalan sama ada Taiwan merupakan sebuah negara atau tidak. Namun, apa yang dipersetujui adalah negara ini merupakan sebuah negara yang padat populasinya. Ia adalah hasil daripada pembangunan perindustrian yang mendadak naik dan menjadikan Taiwan negara ke-19 ekonomi terbesar dunia.

Dengan populasi penduduknya yang kini mencecah 23,550,077 berdasarkan bancian yang dibuat pada tahun 2017 dengan keluasan hanya 36,197 km persegi! Cuma sedikit lebih besar dari negeri Pahang. Ini menjadikan kepadatan penduduk di sini ialah 650 orang/1 km persegi. Apa yang lebih mengejutkan ialah sebahangian besar populasi mendiami kawasan bahagian barat pulau ini. Bayangkan betapa sesaknya kawasan ini dengan manusia.

Seperti Mauritius, pulau ini juga merupakan syurga percutian dan perlancongan. Negara yang kecil ini berkeluasan hanya 439km persegi, tetapi mempunyai populasi penduduk sebanyak 277,821 orang yang diambil pada tahun 2010. Ini menjadikan kepadatan penduduk di sini ialah sebanyak 660 orang/1km persegi.

Dengan kepadatan yang tinggi, ia mengundang pelbagai permasalahan kepada alam sekitar. Pengurusan sistem kumbahan yang tidak dapat menampung begitu ramai orang dan pencemaran manusia yang menyebabkan batu karang mati serta pelbagai lagi. Walau bagaimanapun, pihak kerajaan telah mengambil beberapa inisiatif bagi menyelesaikan permasalahan itu dan akan menjadikan pulau ini lebih bersih.

Walaupun Bangladesh menduduki tempat ke-7 di dalam senarai ini, namun ia mempunyai populasi yang paling tinggi di antara yang lain iaitu sebanyak 162,951,560 orang penduduk pada tahun 2016 dengan keluasan negara 147,579km persegi. Ini menjadikan Bangladesh mempunyai purata kepadatan penduduknya seramai 1106 orang/1km persegi.

Negara ini merupakan salah sebuah negara paling miskin di dunia walaupun kadar kemiskinan dilihat semakin menurun di sana dan Forbes pernah menggelarkan Bangladesh sebagai Next Eleven, iaitu senarai negara yang akan mencapai tahap superpower ekonomi masa hadapan. Walau bagaimanapun, ia tidaklah semudah yang disangka apabila Bank Dunia mengatakan “Di antara halangan Bangladesh untuk maju ialah kerajaan dan perlembagaan rakyat yang lemah”.

Terdapat beberapa pulau cantik di dalam senarai ini namun tidak ada yang lebih terjejas akibat kepadatan penduduk jika dibandingkan dengan Maldives. Bukan itu sahaja, Maldives juga dijangka mungkin pupus pada 100 tahun yang akan datang. Dengan populasi penduduk seramai 427,756 orang pada tahun 2016, negara yang hanya mempunyai keluasan 298km persegi ini purata jumlah kepadatan penduduk sebanyak 1,102 orang/1km persegi.

Penduduk di sini nampaknya perlu mencari tempat tinggal baru kerana aras laut yang sudah meningkat naik sebanyak 59cm. Dijangkakan bahawa ibu negerinya, Male, akan tenggelam pada 2100. Pihak kerajaan Maldives kini sedang dalam usaha membeli sebahagian tanah di Australia, India, dan Sri Langka untuk diduduki kelak. Lawatilah pulau ini sementara ia masih wujud.

Salah satu lagi pulau dengan masalah kesesakan manusia. Terletak di tengah lautan di antara kepulauan Sicily dan Afrika Utara, Malta ialah sebuah negara yang mempunyai populasi dianggarkan sebanyak 445,426 orang dengan hanya keluasan sebesar 316km persegi sahaja. Ini menjadikan kepadatan penduduk di sini ialah seramai 1,410 orang/1km persegi.

Negara di lautan Mediterranean ini juga merupakan tumpuan para pelancong disebabkan 7 tempat tarikan di negara itu yang dinamakan UNESCO sebagai Tapak Warisan Dunia dan juga beberapa tarikan lain. Dengan purata lebih dari 1.2 juta pelancong setahun ia, ia juga menjadi tempat kebanyakan warga luar seperti Britian yang memilih Malta sebagai tempat persaraan jadi tidak hairanlah jika 20.3 % penduduk di sini berusia dalam lingkungan 50-64 tahun. Malta mungkin akan mengalami masalah kekurangan rumah suatu masa nanti.

Terletak di Teluk Parsi, negara Islam Bahrain ini mempunyai keluasan sebanyak 765.3 km persegi, dengan populasi penduduk seramai 1,425,171 orang pada 2016. Ini menjadikan kepadatan penduduk di sini ialah seramai 2007 orang/1km persegi. Yang lebih mengejutkan ialah 89% dari jumlah populasi ini mendiami 2 kota sahaja iaitu Manama dan Al-Muharraq.

Ini adalah disebabkan 92% kawasan di negara ini terdiri dari padang pasir. Bukan sahaja dengan masalah kepadatan penduduk malah ia juga menerima sejumlah lebih 8-9 juta pelancong setahun, yang kebanyakan terdiri dari negara arab jiran setelah Bahrain dibuka kepada luar pada tahun 2004. Pelbagai tarikan pelancong di negara ini antaranya ialah litar lumba F1. Bahrain suatu masa dahulu sebelum adanya kemajuan pesat, merupakan tempat industri perusahaan dan penternakan tiram.

Berada di tempat ke-3 ialah Vatican City. Sebuah negara kecil yang terletak di dalam sebuah bandaraya dan merupakan tempat kediaman orang penting bagi Gereja Katolik. Walaupun negara ini sangat kecil dengan ukuran hanya 0.44km persegi, namun dengan hampir 1000 orang populasi penduduk membuatkannya agak padat. Kepadatan penduduk di sini ialah 2,272 orang / 1km persegi.

Tempat ini diperintah oleh ketua Bishop Rom yang juga dikenali sebagai Pope. Bukan sahaja terkenal serta dikunjungi ramai, malah di sini juga terdapat perpustakaan gergasi milik pihak gereja Kristian yang menyimpan pelbagai artifak bersejarah, terutamanya jika mempunyai kaitan dengan Agama Kristian itu sendiri.

Untuk kepadatan penduduk yang lebih ekstrim mari kita telusuri 2 negara terakhir di dalam senarai ini. Dengan hanya keluasan 721.5km persegi, Singapura mempunyai populasi sebanyak 5,612,300 orang penduduk yang diambil pada 2017. Sebanyak 62% dari jumlah populasi itu tinggal di pusat bandar. Ini menjadikan kepadatan penduduk negara ini sebanyak 7,796 orang/1km persegi.

Negara jiran kita ini juga menerima pelancong seramai 11 juta orang setiap tahun. Disebabkan oleh kekurangan tanah, ramai penduduk yang terpaksa tinggal di kediaman tinggi seperti rumah pangsa dan pangsapuri.

Kini pembangunan untuk menambak laut sebanyak 70km persegi sedang dijalankan. Sementara itu penduduk terpaksa tinggal dan bekerja di bangunan tinggi. Dilaporkan terdapat 59 bangunan dengan ketinggian lebih dari 459 kaki tinggi dan yang paling tinggi ialah 919 kaki tinggi.

Monaco merupakan tempat kediaman ramai orang kaya di dunia dan jumlahnya mencecah sehingga 38,400 orang dengan hanya keluasan tanah sebanyak 2.1 km persegi. Monaco juga mempunyai kepadatan penduduk paling tinggi di dunia iaitu sebanyak 18,713 orang/ 1km persegi. Bukan itu sahaja malah merupakan negara dengan pendapatan tertinggi iaitu sebanyak $153,177 per kapita dan mempunyai penggangguran sebanyak 0%.

Sememangnya sebuah negara yang sangat kaya. Walaupun sangat padat berbanding Bangladesh namun yang menghairankan semakin ramai orang kaya yang ingin tinggal di sana. Mereka saling berebut dalam pembelian hartanah yang bernilai ratusan juta USD setiap satu. Sememangnya dunia ini pelik bukan?


8 Perubahan Dunia Jika China Ambil Alih Posisi Kuasa Terbesar Dunia

Sama ada suka atau tidak dan sedar atau tidak, kini China bertekad untuk menjadi kuasa terbesar dunia. Segala rancangan telah dirangka dan Preside China, Xi Jinping telah mengumumkan secara terbuka bahawa beliau mahu China mengetuai dunia menjelang tahun 2050.

Jika ini benar-benar berlaku, kita akan melihat satu dunia yang baru dan mungkin berlaku dalam jangka hayat kita, yang sedang membaca artikel ini.

Kuasa Amerika Syarikat akan merosot dan kita tak perlu mengagak apa yang akan berlaku kepada dunia. Ini kerana China telah menjelaskan bagaimana mereka mahu membentuk semula dunia, dan iluminasi.com ingin kongsikan 8 perubahan yang akan berlaku kepada dunia jika China mengambil alih sebagai kuasa terbesar dunia.

Kebangkitan China bukan hanya memberikan manfaat kepada mereka sahaja. Keseluruhan imbangan kuasa akan berubah dan antara perbezaan terbesar adalah kuasa di Afrika akan menjadi lebih kuat.

Ramai yang tak menyedari betapa besarnya peranan yang dimainkan oleh China di Afrika. China kini adalah negara yang memberikan sumbangan bantuan terbesar di Afrika. Mereka telah melaburkan berbilion-bilion ringgit kepada benua itu dan merancang untuk membelanjakan lebih banyak.

Menjelang tahun 2025, China menjangkakan jumlah yang dihantar ke Afrika mencecah RM4 trilion. Negara-negara barat mempunyai keraguan moral untuk melaburkan wang sebegitu banyak kepada tanah yang mana kebanyakan daripada negaranya dipimpin oleh diktator.

Bantuan daripada Amerika Syarikat cenderung datang bersama-sama tuntutan untuk pembaharuan politik atau bergantung kepada siapa presiden negara itu. Berbeza dengan China, mereka tidak peduli apa yang dilakukan oleh Afrika.

Mereka dengan senang hati memberikan wang kepada pemerintah Afrika yang kejam selagi ia menguntungkan mereka. China memberitahu bahawa mereka mendapat pulangan 6 kali ganda daripada apa yang mereka labur di Afrika.

Afrika pula telah menjadi salah satu daripada rakan kongsi perdagangan China yang paling rapat dan sebagai pertukaran, China telah melobi untuk mendapatkan lebih banyak negara Afrika dalam PBB yang bermakna apabila China bangkit, Afrika juga akan turut bangkit.

Dan kerana Afrika dibenarkan untuk melakukan apa sahaja dengan cara mereka sendiri, kita bukan sahaja akan melihat dunia berada di bawah pengaruh China, tetapi juga berada di bawah pengaruh Afrika.

Amerika Syarikat yang kini merupakan kuasa terbesar dunia akan mendapat tamparan hebat apabila China mengambil alih posisi tersebut. Mereka bukan sahaja akan jatuh ke nombor 2, malah akan terjerumus ke dalam kemelesetan ekonomi yang dahsyat.

Ketika ini Amerika Syarikat berada di posisi yang hebat kerana mata wang dolar Amerika digunakan dalam hampir kesemua perdagangan antarabangsa. Dolar Amerika diperlakukan seperti standard emas baru dan ini mengekalkan kestabilan ekonomi mereka.

Namun China dilihat bertekad untuk mengakhiri kedudukan selesa AS dan mereka secara terbuka telah mengisytiharkan rancangan mereka menggantikan Dolar AS dengan mata wang mereka iaitu Yuan sebagai mata wang perdagangan antarabangsa.

Ini pasti membuatkan Amerika Syarikat terperosok dalam kemurungan. Dalam hanya semalaman, Amerika Syarikat akan kehilangan 2% daripada keluaran ekonominya.

Harga import akan melonjak naik, harga eksport merudum dan ramai orang akan kehilangan pekerjaan seperti mana yang berlaku ketika Great Depression. Selepas itu, Amerika Syarikat mungkin akan memohon bantuan daripada Afrika.

Walaupun ramai yang bimbangkan kebangkitan ini, namun China mungkin tidak akan menggunakan kuasa baru untuk mengambil alih dunia dengan memaksa semua orang untuk menjadi komunis.

Buktinya adalah perjanjian mereka dengan Afrika, yang mana China berurusan dengan begitu "lembut". China mempunyai dasar rasmi yang tidak mengganggu pemerintahan kerajaan Afrika.

Jika Amerika Syarikat mempunyai sejarah campur tangan dalam negara-negara mundur dan menjatuhkan diktator, China pula membiarkan pemerintah-pemerintah tersebut.

Malah, China melaburkan wang di negara seperti Sudan dan Zimbabwe dan tetap dengan prinsip mereka iaitu bukan tugas mereka untuk memerintah kerajaan lain. Ini menjadi perbezaan utama di antara China dan Amerika Syarikat.

Tentera Amerika Syarikat tidak lagi berfungsi untuk hanya melindungi negara mereka tetapi juga bertindak sebagai pertahanan utama seluruh Eropah, termasuk hampir setiap negara demokrasi di dunia.

Namun China tidak peduli terhadap demokrasi dan sekiranya tentera mereka mula menguasai Amerika Syarikat, kita mungkin akan melihat berakhirnya era tentera-tentera Amerika Syarikat dan kuasa-kuasa lain yang memasuki serta menceroboh negara-negara mundur.

Selepar berabad lamanya Eropah berada di atas, kini kita akhirnya mula melihat kuasa mereka semakin merosot. Sejak tahun 2000, pengaruh negara-negara Eropah semakin merudum yang mana tidak pernah berlaku sebelum ini, sementara kuasa Asia semakin meningkat.

Dan ketika ini juga China sedang menyatukan perkongsian mereka dengan negara-negara Asia dan Afrika yang mungkin bermakna seluruh pusat kuasa dunia mungkin akan beralih ke Hemisfera Timur dan ia bakal mengubah Eropah.

Banyak negara-negara Eropah telah bertindak balas terhadap pengaruh mereka yang merosot dengan cuba untuk mengemas kini konsep benua mereka sebagai kuasa bersatu dalam usaha untuk mendapatkan kekuatan mereka kembali.

Namun jika China mengambil alih sebagai kuasa terbesar dunia, kita boleh menjangkakan Amerika Utara dan Eropah akan menjadi kurang penting daripada sekutu-sekutu mereka di Timur.

Orang Eropah akan melihat gaji mereka menurun dan kemewahan mereka hilang apabila Asia dan Afrika melonjak ke hadapan.

Parti Komunis China telah mengumumkan secara terbuka hasrat mereka untuk menulis semula sejarah.

Dalam ucapannya, Presiden Xi Jinping memberitahu negaranya bahawa beliau sedang berusaha untuk meningkatkan "komunikasi antarabangsa" supaya mereka dapat "memperlihatkan pandangan China yang pelbagai dimensi, luas dan sebenar".

Ia mungkin kedengaran seperti tiada apa-apa yang penting, namun dokumen lain dari Republik Rakyat China menunjukkan apa yang dimaksudkan.

China bertekad untuk menulis semula apa yang mereka anggap "salah faham oleh Barat" terhadap sejarah, atau dengan kata mudah, untuk menggantikan persepsi dunia terhadap sejarah dengan persepsi mereka sendiri.

Salah satu perkara penting dalam agenda ini adalah untuk mengubah persepsi dan konsep dunia terhadap Mao Zedong (pengasas Republik Rakyat China) dan untuk membuatkan dunia menerima Mao sebagai pemimpin yang bijak dan berpengaruh.

China mahu menghapuskan persepsi bahawa kebangkitan komunisma di China telah membawa kepada masalah dan menjadikannya kelihatan lebih lembut.

Mereka juga mahu menyingkirkan tanggapan bahawa pembunuhan beramai-ramai di Tiananmen Square pada tahun 1989 yang mengorbankan sekurang-kurangnya 10,000 nyawa, adalah satu ketidakadilan.

Tak mungkin dengan kebangkitan China akan berakhir dengan Taiwan sebagai sebuah negara bebas. China telah menegaskan dalam tuntutan mereka bahawa akan Taiwan kembali ke dalam kawalan mereka.

Presiden Xi Jinping pernah berkata bahawa beliau tidak akan membenarkan "mana-mana individu, organisasi atau parti politik, pada bila-bila masa atau dengan apa cara sekalipun, memisahkan mana-mana wilayah China".

Jika Taiwan tidak kembali kepada China dengan sukarela, China menyatakan dengan jelas bahawa mereka bersedia mengambil negara itu dengan paksa sebaik sahaja mereka mempunyai alasan.

Menteri di kedutaan China di Washington berkata, "Pada hari kepal Tentera Laut Amerika Syarikat tiba di Kaohsiung (selatan Taiwan) adalah hari Tentera Pembebasan Rakyat kami menyatukan Taiwan dengan kuasa tentera".

China memberikan petanda bahawa mereka akan berperang jika Taiwan cuba untuk mengisytiharkan kemerdekaan, tanpa mengira siapa yang menyebelahi Taiwan. Satu-satunya perkara yang mampu menghalang mereka daripada melakukannya ketika ini adalah mereka tidak mampu untuk melawan kuasa Amerika Syarikat.

Namun jika China mengambil alih kuasa terbesar, satu-satunya pilihan Taiwan adalah menyerah diri dengan aman.

Menurut Sheila Smith, pakar dalam politik Jepun dan dasar luar, "Tiada negara yang merasakan kebangkitan China lebih mendalam daripada Jepun". Perjalanan China untuk menjadi kuasa terbesar dunia memberikan kesan yang lebih dalam kepada Jepun berbanding negara-negara lain.

Apabila kebangkitan China berlaku, Jepun tak ada pilihan lain melainkan menurut perintah China, atau akan diketepikan. China masih belum melupakan dan memaafkan Jepun di atas kekejaman yang mereka lakukan ketika Perang Dunia Kedua, sebahagian besarnya disebabkan Jepun tidak pernah memohon maaf sepenuhnya kepada mereka.

Kekejaman Jepun masih memainkan peranan penting dalam propaganda China, yang mana kerajaan mereka memastikan setiap rakyat China tidak melupakan bahawa Jepun adalah musuh mereka.

Dan setakat ini, Jepun masih tidak menunjukkan tanda-tanda untuk menarik diri dalam banyak pertikaian dengan China. Namun, jika mereka tidak memberikan apa yang China mahu, mereka akan mengalami kesukaran jika China mengambil alih sebagai kuasa terbesar dunia.

China juga telah cuba membuatkan peranan Jepun dalam PBB menjadi semakin lemah, dengan agensi berita yang dikawal oleh kerajaan, Xinhua, pernah menulis bahawa Jepun perlu mengubah "sikap mereka terhadap sejarah", jika Jepun ingin memainkan peranan yang lebih besar dalam PBB".

Sebaik sahaja China berkuasa, mereka tak perlu lagi membuat ugutan. Mereka boleh mengenepikan Jepun dengan mudah secara keseluruhan.

China bermegah-megah bahawa mereka menikmati apa yang disebut sebagai "kebangkitan yang aman", tetapi ia mungkin tidak akan kekal seperti itu.

Hanya beberapa kuasa dunia sahaja yang berkuasa tanpa konflik keganasan dan terdapat beberapa sebab untuk mengaitkan bahawa Amerika Syarikat dan China bakal memecahkan norma tersebut. Dan kini, China bersedia untuk melakukannya.

Antara salah satu matlamat Presiden Xi Jinping menjelang tahun 2050 adalah membina sebuah pasukan tentera bertaraf dunia, seperti dalam kata-kata beliau, yang "boleh melawan dan menang", walaupun menentang Amerika Syarikat yang mempunyai pasukan ketenteraan terkuat di dunia ketika ini.

Setakat ini, Amerika Syarikat tidak kelihatan seperti mengambil mudah akan kebangkitan China ini. Kedua-dua negara ini dilihat "bergeser" dalam pertikaian politik, tarif dan perjuangan yang agresif untuk bersaing sesama sendiri.

Oleh itu kita boleh mengandaikan bahawa semua ini akan mencetuskan Perang Dingin yang baharu, atau jika tersilap langkah, kita akan menyaksikan satu konflik yang ganas dan paling dahsyat yang pada akhirnya, hanya satu kuasa terbesar sahaja yang masih berdiri teguh, sama ada Amerika Syarikat atau China.


Pengalaman Menjadi Minoriti Muslim di Negara Matahari Terbit

Duduk di tingkat empat perpustakaan rumah ibadatnya, Yoshi Date mengingat semula detik dia mendapat hidayah. Kisahnya berbeza daripada kisah-kisah individu barat yang diberikan petunjuk kerana berkunjung ke negara-negara Islam. Yoshi tersedar semasa belajar di Australia. Seorang penganut agama Buddha yang tegar ketika itu, dia mula mempelajari agama-agama kitab. Yoshi mempelajari kitab Bible namun hatinya tak cukup puas.

Jadi Yoshi mula membaca tafsir al-Quran. Peristiwa itu membuka mata beliau. Pemahamannya tentang Islam ketika itu hanyalah kes-kes pengganas yang mengebom di sana-sini, seperti paparan media.

Pada satu malam semasa sedang tidur dia diberikan mimpi. Dalam mimpinya, Yoshi melihat dirinya sendiri sedang berlindung di belakang sebuah kereta mengelakkan hujan peluru. Sedang ketakutan, Yoshi terdengar di belakangnya ada suara menyebut 'Allahu akbar' beberapa kali.

Terjaga, Yoshi membuka internet lalu mencari frasa tersebut kerana itu adalah kali pertama dia mendengarnya, walaupun sekadar dalam mimpi. Pencarian itu membuka pintu hatinya supaya mula terasa ingin berubah. Yoshi berhenti memakan daging khinzir serta minum minuman keras.

Kembali ke Tokyo selepas menamatkan pengajian, Yoshi melafazkan secara rasmi syahadah di Masjid Otsuka, Tokyo.

Beberapa orang individu akan berlegar melakukan aktiviti secara sendirian. Jepun terkenal sebagai sebuah negara yang menyatukan dua agama terbesar mereka secara harmoni, iaitu agama Shinto dan Buddha selama berabad lamanya.

Sejak tahun 80-an, wujud satu kumpulan komuniti kecil orang Muslim yang semakin berkembang, terdiri daripada individu warga Jepun seperti Yoshi serta individu pendatang yang rata-ratanya tiba dari negara Muslim seperti Indonesia, Malaysia, Bangladesh, Pakistan dan lain-lain.

Agak sukar untuk mengetahui populasi sebenar masyarakat Muslim di Jepun, kerana kerajaan mereka tidak pernah meminta warganegara Jepun mengisytiharkan pegangan agama mereka.

Bagaimanapun, apa yang pasti melalui penyelidikan yang dilakukan badan-badan bebas angkanya sedang meningkat. Kertas kajian yang diterbitkan pada tahun 2006 menganggarkan wujud 5,300 penganut Islam pada 1984, meningkat dengan konsisten kepada 30,000 pada tahun 1995 dan 56,300 pada tahun 2003.

Kajian terbaru oleh National Bureuu of Asian Research pada tahun 2008 menganggarkan jumlah komuniti Muslim di Jepun berada pada tahap 80,000 orang.

Peningkatan ini dilihat konsisten dengan keperluan Jepun membuka pintu menerima kemasukan pekerja asing dari luar, ekoran masalah kekurangan tenaga buruh bagi memenuhi permintaan pembangunan yang meningkat serta kurangnya minat warga tempatan untuk mengisi jawatan-jawatan tersebut.

Agama di Jepun memberi kesan yang berbeza pada masyarakatnya berbanding negara-negara lain.

Dengan separuh daripada rakyatnya dilihat memilih untuk 'tidak menitik beratkan perihal agama dalam kehidupan', bagi mereka yang beragama dilihat cenderung memilih mengamalkan agama Shinto yang mirip dengan pegangan Atheist dari barat. Masyarakat Jepun secara amnya berpandangan agama itu adalah suatu elemen hidup yang boleh diamalkan apabila perlu, serta boleh dicampur aduk mengikut kesesuaian.

Sebagai contoh, seorang itu biasanya merujuk kepada panduan agama Buddha apabila berdepan situasi kematian dan berbicara tentang perkara dunia menggunakan perspektif agama Shinto, seperti dalam urusan kelahiran anak. Upacara perkahwinan menjadi contoh acara yang dapat menggabungkan pelaksanaan kedua-dua agama serentak, dalam satu situasi.

Ini menyebabkan penyebaran agama yang mengawal hidup secara menyeluruh seperti Islam atau Kristian yang perlu dipegang secara eksklusif menjadi lebih sukar, kerana masyarakat Jepun tindakan sedemikian hanya akan membataskan hidup mereka.

Pada hujung abad ke 19 agama Kristian dilihat berjaya bertapak di Jepun, dengan pembukaan universiti-universiti pro-Kristian yang mendapat sambutan orang ramai khasnya golongan atasan Jepun. Walaupun berjaya bertapak serta mempengaruhi segelintir individu ternama di Jepun, agama Kristian gagal menguasai majoriti masyarakat Jepun kerana faktor perbezaan cara masyarakat Jepun menilai agama itu sendiri. Setakat ini, penyelidik mengganggarkan hanya ada 1 peratus penganut Kristian menetap di Jepun.

Kajian menunjukkan berlakunya penurunan ketara pada bilangan pengunjung tokong Buddha dan Shinto yang mengamalkan tatacara agama mereka secara total. Penurunan ini dikatakan berpunca daripada pola pemikiran moden yang dipegang masyarakat muda Jepun, yang lebih gemar membincangkan isu-isu antarabangsa berbanding golongan veteran yang meletakkan isu penduduk setempat, sebagai topik utama semasa perjumpaan komuniti mereka di tokong.

Islam di kalangan masyarakat Jepun pula, dianggarkan akan berkembang namun agak sukar untuk Islam menjadi agama majoriti Jepun. Penyebaran Islam dikalangan rakyat Jepun berlaku disebabkan faktor individu, dengan majoriti penganut Islam di Jepun memeluk Islam berikutan rasa ingin tahu yang membawa mereka kepada penemuan Islam. Selain itu perkahwinan menjadi antara faktor peningkatan bilangan penganut Islam, selepas ramai wanita Jepun memilih untuk berkahwin dengan 'gaijin' atau pendatang asing yang datang berkhidmat di negara mereka.

Islam yang seringkali dikaitkan dengan gerakan ekstrimis yang membawa persepsi negatif namun istimewanya, masyarakat Jepun dilihat kurang terpengaruh dengan 'imej Islam' yang digambarkan di serata dunia.

Penduduk Jepun mempunyai satu keunikan atau keistimewaan yang tidak ada di bandar-bandar utama lain dunia. Mereka mampu mengekalkan keharmonian mereka walaupun realitinya mereka tidak berapa menerima kemasukan orang luar. Walaupun mentaliti itu dilihat membuatkan komuniti-komuniti minoriti seperti orang-orang Muslim Jepun, memilih untuk mengasingkan diri daripada menyertai sistem sosial Jepun sepenuhnya keseluruhannya masyarakat di Jepun dapat hidup tanpa wujud isu-isu provokasi melibatkan agama.

Pada dasarnya, kaum majoriti Jepun tetap mempunyai mentaliti kurang menggemari kedatangan orang atau elemen luar - namun komuniti Muslim langsung tidak mengalami masalah diskriminasi. Ini kerana budaya masyarakat Jepun terterap sifat tidak gemarkan masalah serta lebih selesa mengekalkan keadaan yang tenteram.

Perasaan kerjasama dalam diam itu membantu membentuk satu situasi yang harmoni, di mana setiap individu bebas mengamalkan budaya dan agama mereka, serta mampu hidup dengan baik dalam komuniti mereka sendiri, walaupun tidak bercampur gaul antara satu sama lain.

Seorang ahli perniagaan, Haroon Qureshi dari Pakistan kini menjadikan Tokyo sebagai rumahnya sejak 1991. Perkahwinannya dengan seorang wanita Jepun melahirkan seorang anak yang membuktikan percampuran budaya diterima baik masyarakat Jepun. Anaknya berwajah Asia Timur iras ibunya namun sangat cekap berbahasa Urdu, ikutan ayahnya.

Pada mulanya sebelum hadir di Jepun, Haroon sebenarnya merancang untuk ke Amerika Syarikat atau Kanada. Melihat apa yang berlaku pada komuniti Islam di Amerika Syarikat khasnya selepas peristiwa 11 September 2001 - Haroon sedar pilihannya tepat selepas mengambil pilihan untuk berhijrah ke Jepun mencari rezeki.

Hormatnya masyarakat Jepun pada komuniti Muslim dapat dilihat dalam pembukaan restoran-restoran yang berusaha mendapatkan pengiktirafan halal, menghidangkan makanan yang sumbernya disahkan bersih. Dengan anggaran 200 lebih restoran berstatus halal di Tokyo sahaja, membuktikan penerimaan masyarakat Jepun pada keperluan komuniti Muslim berada di tahap sangat baik. Islamic Center of Japan dilantik oleh kerajaan Jepun untuk menyelia fasiliti-fasiliti perniagaan yang mahu diiktiraf halal - satu bukti hormatnya masyarakat Jepun dengan keperluan orang Islam di sana.

Kelas bahasa Arab dianjurkan di kawasan-kawasan masjid yang dibina dengan binaan diinspirasikan seni bina Turki. Individu Muslim diberikan kebebasan untuk mengamalkan apa saja yang mereka mahukan dalam masjid atau pusat komuniti mereka tanpa ada sekatan dikenakan.

Semua itu disokong oleh kerajaan Jepun yang senantiasa mengawasi pergerakan komuniti Muslim di sana. Berbezanya dengan kerajaan-kerajaan di negara barat, kerajaan Jepun dilihat bersedia menghulurkan bantuan dalam membantu menguruskan fasiliti yang dikhaskan untuk komuniti Muslim.

Ini membuktikan wujudnya kerjasama yang meyakinkan golongan Muslim di Jepun, bahawa kehidupan mereka sebagai penganut Islam di negara sendiri berbeza, berbanding dengan situasi yang dihadapi masyarakat minoriti Muslim di negara-negara tertentu. Jepun dilihat mengambil pendekatan berbeza dalam menangani perbezaan budaya dan agama masyarakat mereka, tidak mengambil sebarang langkah mengekang atau menekan masyarakat minoriti mereka serta tidak cuba menggalakkan kerjasama di antara penganut-penganut agama yang berbeza.

Setakat ini langkah yang digunakan kerajaan Jepun layak dijadikan model bagi kebanyakan negara lain, khasnya negara barat yang dilihat terlalu sensitif dengan sebarang label berkait dengan Muslim dan Islam.

Bagi individu seperti Yoshi Date dan Haroon Qureshi; walaupun bergelar minoriti - dapat ke masjid untuk beribadah dengan tenang tanpa gangguan adalah satu kemenangan yang besar dalam sebuah masyarakat yang rata-ratanya tidak cenderung kepada Islam, namun cukup memahami bagaimana menghormati perbezaan orang lain.


Top 10 Pemain Bola Sepak Terkenal Yang Tidak Bermain Untuk Negara Kelahiran

Piala Dunia 2018 semakin hangat dengan beberapa kejutan daripada pasukan "underdog" seperti Mexico dan Croatia yang berjaya mengalahkan pasukan-pasukan gergasi seperti Argentina dan Jerman. Kekuatan sesebuah negara tidaklah bergantung kepada individu sahaja tetapi permainan secara berkumpulan amat penting untuk meraih kejayaan.

Ramai sebenarnya individu memilih untuk bermain untuk negara bukan kelahiran atas banyak faktor. Jika anda dapat lihat, ramai pemain-pemain yang sebenarnya dilahirkan di negara-negara Afrika tetapi bermain untuk negara-negara Eropah kerana kebolehan mereka itu diintai sendiri oleh negara-negara Eropah.

Kevin-Prince Boatang merupakan abang kepada Jerome Boateng, pemain bek tengah Jerman. Kedua-dua adik beradik ini dilahirkan di Jerman namun Kevin memilih untuk bermain Ghana yang juga merupakan negara asal ayahnya, Prince Boateng. Kevin memainkan peranan penting dalam aksi Ghana yang layak ke suku akhir Piala Dunia 2010 sebelum tewas kepada Uruguay.

Daripada namanya, anda sudah boleh mengagak negara asal Podol"ski". -ski di belakang namanya memang terkenal untuk penduduk negara Poland seperti Robert Lewandowski dan Jakub Błaszczykowski. Podolski pada asalnya mahu bermain untuk Poland tetapi dia telah ditolak oleh ketua jurulatih ketika itu, Powel Janas.

Namun, memang sudah takdir dirinya bermain untuk Jerman dan dia meraih 130 caps dan berjaya menjaringkan 49 gol. Pasti jurulatih yang menolak menyesal kerana menolak Lukas Podolski apabila dia berjaya memenangi Piala Dunia 2014 selain dianugerahkan pemain muda terbaik Piala Dunia 2006.

Klose dilahirkan di Opole, Poland namun dia berpindah ke Jerman ketika usia 8 tahun bersama ayahnya. Minatnya terhadap bola bermula apabila melihat kelab "kampung" Liga Jerman Division ke-7. Selain itu, Klose juga dilatih untuk menjadi tukang kayu sebagai pekerjaan tetapi siapa sangka bakatnya dalam bolasepak membuahkan hasil.

Klose merupakan salah seorang daripada hanya beberapa orang individu yang memenangi ketiga-tiga medal Piala Dunia; Gangsa (2006 & 2010), Perak (2002) dan Emas (2014). Klose juga memecah rekod pada tahun 2014 sebagai penjaring terbanyak (16 gol) Piala Dunia sepanjang zaman setelah mengatasi legenda Brazil, Ronaldo (15 gol)

Evra merupakan anak kepada diplomat dan dilahirkan di Dakar Senegal sebelum berpindah ke Eropah ketika berusia 1 tahun. Evra berlatih untuk kelab-kelab liga bawahan Perancis sebelum bermain selama satu musim di Paris Saint Germain pada tahun 1997 hingga 1998. Evra memilih bermain untuk Perancis setelah banyak memahami corak permainan negara tersebut.

Pemain tengah Barcelona dan Croatia ini merupakan anak kelahiran Switzerland. Kedua-dua ibu bapanya berasal daripada Croatia jadi tidak hairanlah mengapa dia memilih bermain untuk Croatia. Ayah dan abangnya juga merupakan pemain bolasepak jadi ini sedikit sebanyak menambah minatnya terhadap bolasepak.

Rakitic pernah mewakili pasukan bolasepak Switzerland B-21 pada tahun 2006 memenangi 4 caps dan menjaringkan 1 gol. Namun, pada tahun 2007 dia memilih untuk bermain Croatia setelah menerima tawaran oleh Slaven Bilic, ketua jurulatih pasukan bolasepak kebangsaan Croatia.

Sterling dilahirkan di Jamaica sebelum berpindah ke England pada umur 5 tahun bersama ibunya. Sterling tinggal bersama ibunya setelah ayahnya dibunuh di Jamaica ketika dia berumur 2 tahun. Sejak berusia 5 tahun lagi dia sudah bermain untuk kelab England, Queens Park Rangers. Sterling memilih untuk bermain untuk England setelah menghabiskan hampir seluruh hidupnya di negara ini.

Thiago merupakan pemain mempunyai latar belakang yang sangat menarik kerana dia dilahirkan di Itali daripada keluarga berlatar belakang Brazil tetapi memilih bermain untuk Sepanyol. Bapa Thiago, Mazinho merupakan bekas pemain dan jurulatih Brazil manakala adiknya Rafinha juga bermain untuk Brazil.

Barcelona menandatangani adik beradik Alcantara ketika Thiago berumur 14 tahun, dan kedua-dua mereka menghabiskan masa di Barcelona. Setelah beberapa tahun tinggal di Sepanyol, Thiago memilih bermain untuk Sepanyol manakala adiknya memilih Brazil.

Pepe dilahirkan di Maceio, Brazil dan bermain untuk Corinthians dan Maritimo, kelab Brazil pada zaman remajanya. Pada tahun 2004, Pepe berpindah ke Porto dan kekal di kelab itu sehingga 2007. Pilihannya bermain untuk Portugal ini sedikit sebanyak membuahkan hasil apabila dia berjaya memenangi Piala Eropah 2016

Menurut ayahnya, jurulatih Brazil, Dunga pernah menawarkan Pepe peluang bermain untuk Brazil namun Pepe menolak kerana memilih bermain untuk Portugal siap sahaja dia mendapat kerakyatan Portugal. Skil pertahanan Pepe juga merupakan kelebihan buat Portugal kerana negara ini tidak mempunyai ramai pertahanan yang berpengalaman.

Higuain merupakan anak kepada bekas pemain bolasepak Argentina, Jorge. Higuain dilahirkan di Brest, Perancis kerana ketika itu ayahnya sedang bermain untuk kelab Perancis, Brest. Higuain mendapat kerakyatan Argentina pada tahun 2007 selepas 10 tahun tinggal di negara itu.

Pada awalnya, dia dipanggil oleh kedua-dua Perancis dan Argentina tetapi dia menolak kedua-dua tawaran kerana tidak dapat membuatkan keputusan untuk negara yang dia hendak bermain. Namun, akhirnya dia memilih untuk mengikut jejak langkah ayahnya bermain untuk Argentina.

Diego Costa merupakan antara pemain yang mencetus kontroversi kerana dia memilih bermain untuk Sepanyol setelah bermain untuk Brazil. Diego Costa menghabiskan hampir seluruh hidupnya di Sepanyol bermain untuk kelab seperti Celta, Real Valladolid dan Atletico Madrid.

Pada awal tahun 2013, Diego Costa dipanggil bermain untuk Brazil dalam perlawanan persahabatan. Dia bermain selama dua perlawanan bersama Brazil sebelum mengubah fikiran pada hujung tahun 2013 bermain untuk Sepanyol. Oleh sebab dia hanya bermain untuk perlawanan persahabatan, FIFA menerima permintaannya untuk Sepanyol. Dia dikecam hebat oleh peminat Brazil kerana dianggap pengkhianat buat negara itu.

Sekadar info tambahan, Lionel Messi dibenarkan bermain untuk Sepanyol kerana dia telah menghabiskan seluruh hidupnya di Barcelona. Namun begitu dia memilih untuk bermain negara kelahirannya, Argentina. Ramai jurulatih daripada Sepanyol memujuknya bermain untuk negara mereka tetapi hatinya masih tetap bersama Argentina.


Falsafah Machiavelli Yang Menolak Agama Dan Moral Demi Kestabilan Politik

Niccolo Machiavelli lahir pada 3 Mei 1469 di Florence, Itali. Anak seorang peguam bernama Bernardo Machiavelli, kedudukan ayahnya membolehkan Niccolo mendapatkan pendidikan formal yang baik sejak kecil.

Ketidak stabilan politik akibatkan kejatuhan keluarga Medici yang memerintah Florence selama lebih 60 tahun. Walaupun berdepan dengan keadaan yang tidak aman, Machiavelli berjaya membina kariernya. Dia dilantik sebagai setiausaha badan kerajaan yang kemudiannya membawa beliau bertugas sebagai seorang diplomat.

Hampir 14 tahun menjadi diplomat, Niccolo kemudian bertugas sebagai pemimpin pasukan askar Florence. Di bawah kendaliannya, dia berjaya membentuk semula barisan anggota askar Florence dengan melantik warga tempatan, ekoran ketidak percayaan beliau pada askar upahan militan.

Karier yang dilihat semakin baik menjunam selepas keluarga Medici dengan bantuan tentera Sepanyol berjaya menawan semula bandar Florence pada tahun 1512. Ini menyebabkan Niccolo hilang pekerjaan. Dia kemudiannya ditangkap, dipenjarakan dan diseksa atas tuduhan berkonspirasi menentang kerajaan yang sah dilantik.

Tiga minggu ditahan dan menghadapi seksaan yang menyebabkan tulang bahunya patah, Niccolo akhirnya dibebaskan. Serik dengan apa yang dihadapinya, Niccolo memilih untuk bersara dan menumpukan perhatian kepada bidang penulisan.

Pengalamannya merujuk serta mengarang perjanjian-perjanjian semasa menjadi setiausaha politik, memberikannya kemahiran untuk menulis dalam bermacam jenis genre. Niccolo menulis sajak dan skrip untuk teater, namun minatnya tetap satu - politik dunia dan masyarakat setempat.

Jadi dia mengambil keputusan untuk terus melibatkan diri dengan politik secara tidak rasmi melalui rakan-rakannya yang masih bergiat dalam politik.

Menggunakan pengalamannya dalam bidang politik, Niccolo menghabiskan masa merujuk sejarah-sejarah Rom lama serta membaca kembali perjanjian-perjanjian yang dibuat kerajaan terdahulu.

Dia mengumpulkan semua yang telah dipelajarinya dalam satu karya ringkas bergelar 'The Prince' pada tahun 1513 - kini digelarkan sebagai salah satu karya terawal dunia dalam bidang falsafah moden.

'The Prince' ditulis dalam bentuk penerangan terperinci kepada pembaca  prinsip atau teori politik yang ingin dibincangkan. Setiap satu daripada 26 bahagian dalam 'The Prince' membincangkan topik yang berbeza-beza seperti cara-cara mengambil alih kuasa, bagaimana menguasai bidang ketenteraan, panduan sifat-sifat sebenar pemimpin dan pelbagai lagi.

'The Prince' digambarkan sebagai satu buku falsafah yang mendahului zaman untuk memahami bagaimana seseorang itu mampu mengambil alih kuasa dan meletakkan dirinya sahaja secara total dalam memegang kuasa tersebut.

'The Prince' hanya dapat dicetak untuk terbitan orang ramai pada tahun 1532, lima tahun selepas kematian Niccolo. Penerbitan buku ini secara meluas mendapat kecaman orang ramai berikutan prinsip politik yang dipaparkan hasil buah fikirannya jauh berbeza dengan kebiasaan.

Pope Clement VIII mengutuk kandungan 'The Prince' yang dikatakan menggalakkan pemimpin untuk memimpin menggunakan penipuan dan ketakutan, berbanding cuba menjadi dihormati dan disayangi.

Dalam tulisannya yang dipetik daripada 'The Prince', Niccolo menyatakan sekiranya seorang pemimpin perlu memilih untuk disayangi atau ditakuti - adalah lebih baik dia memilih untuk ditakuti - kerana keselamatan dan kuasa pemimpin tersebut lebih terjamin dalam kondisi tersebut.

Membincangkan falsafah Niccolo, kita perlu menerima falsafah yang disampaikan ada kalanya bersifat ekstrim.

Niccolo berhujah mustahil seorang pemimpin yang disayangi semua rakyatnya tetapi dalam masa yang sama turut ditakuti musuhnya. Pandangan beliau, seorang pemimpin perlu berusaha sebaik mungkin dalam memastikan perasaan takut menyelubungi individu yang diperintah, kerana 'ketakutan' itu adalah faktor yang menjadi pengawal situasi dalam sesebuah kerajaan.

Niccolo banyak belajar daripada kisah pengaruh Girolamo Savoranola, seorang paderi yang pernah memberikan pengaruh besar kepada penganut Kristian di Florence.

Langkah Girolamo cuba menjadi penasihat parti pemerintah Frateschi di Florence, dengan pengenalan kaedah perdamaian serta cuba berdemokrasi dengan semua pihak sebenarnya menjadi kelemahan kepada dirinya sendiri - yang menyebabkan dia dibunuh pada akhir hayatnya.

Pengaruh Girolamo sebagai penasihat tidak rasmi kerajaan Florence dilihat semakin kuat, dengan sokongan orang ramai kepadanya melalui pengenalan pelbagai undang-undang baru yang meliberalisasikan masyarakat di sana.

Pope Alexander VI yang ketika itu mengetuai agama Kristian mula melihat Girolamo satu ancaman kepada pengaruh beliau dan penyebaran agama Kristian, kerana hasrat Girolamo mahu menjadikan Florence sebagai Jerusalem baharu, berbeza dengan gerakan Kristian lain ketika itu.

Pope Alexander VI melarang Girolamo daripada terus berceramah, namun tidak diendahkan jadi Girolamo mula berdepan dengan pelbagai tuduhan, kemudian dipenjarakan kerana didakwa menipu orang ramai selama ini.

Selepas perbicaraan, Girolamo disabitkan kesalahan menipu penganut Kristian dan menyelewengkan agama Kristian, yang menyebabkan dia dihukum mati bersama tiga orang lagi rakannya. Girolamo mati digantung di tengah-tengah bandar Florence di hadapan khalayak ramai. Mmayatnya terus dibakar selepas meninggal dunia bagi mengelakkan bahagian badannya disimpan pengikut beliau.

Kisah yang berlaku pada Girolamo Savoranola menjadi penyebab utama kenapa Niccolo Machiavelli berpendapat seorang pemimpin tidak sepatutnya mempamerkan sikap baik serta cuba bertoleransi dengan sesiapa saja.

Bagi Niccolo, tragedi Girolamo Savoranola boleh dielakkan sekiranya Girolamo mampu bertindak keras dan kejam dalam menghapuskan musuh-musuh politiknya, melalui kuasa yang sudah diperolehinya ketika itu.

Asas kepada falsafah Machiavelli sangat bergantung kepada perkara dinamakan 'virtu'; iaitu sifat-sifat yang perlu dimiliki oleh seorang pemimpin dalam menjadikan dirinya seorang pemimpin yang efektif.

Menurut Niccolo, sifat-sifat seorang pemimpin pada asasnya bukanlah bergantung kepada keperluan untuk diterima semua orang - tetapi sifat-sifat berani mengambil langkah yang berlawanan dengan sifat-sifat yang dianjurkan agama Kristian yang terlalu berpandukan kebaikan. Girolamo Savoranola jatuh kerana dia terlalu berpegang pada ajaran Kristian sehingga tidak mampu melawan, menyebabkan dirinya tidak mampu menangkis serangan seteru politiknya yang mampu bertindak lebih keras.

Dengan mengabaikan ajaran Kristian - seorang pemimpin akan mempunyai kekuatan untuk membuat keputusan sukar bagi menjaga kepentingan pemerintahannya; ini kerana falsafah Machiavelli mengutamakan keutuhan pentadbiran berbanding moral pentadbiran itu sendiri.

Seorang pemimpin harus mempunyai satu sifat yang beliau gelarkan 'criminal virtu' atau 'sifat penjenayah' agar supaya pemimpin mampu bertindak ganas, kejam atau jahat - asalkan kestabilan masyarakatnya terpelihara dan kedudukannya sebagai seorang pemimpin tidak dapat digugat mana-mana pihak. Pengorbanan nyawa akibat tindakan kejam seorang pemimpin dihujahkan perlu, dalam usaha mengekalkan keamanan yang jauh lebih bernilai.

Buku 'The Prince' memberi pengaruh besar pada politik selepas itu, dengan prinsip dan falsafah yang dibincangkan Niccolo membawa satu dimensi baru pada pola pemikiran pemimpin dunia.

Falsafah politik Niccolo yang bersifat berpijak di bumi yang nyata mula dapat diterima pakai orang ramai, khasnya pemimpin-pemimpin yang muncul selepas eranya. Selain itu, Machiavelli disebut memberikan pengaruh yang sangat besar pada ahli-ahli falsafah yang muncul pada abad ke 16 hingga 19 seperti James Harrington, Baruch Spinoza dan ramai lagi. Karya William Shakespeare terkenal, 'Othello' juga membawakan sifat-sifat yang dibincangkan 'The Prince' dalam garapan peribadi watak utama kisah tersebut.

Diktator-diktator terkenal dunia seperti Benito Mussolini dan Joseph Stalin juga kerap kali membincangkan berkenaan kesan 'The Prince' pada corak pemikiran mereka serta dilihat tidak takut untuk mengamalkan 'criminal virtu' sebagai langkah terbaik dalam menangani satu masalah yang dihadapi. Perdana Menteri Malaysia sendiri, Tun Mahathir Mohamad juga didakwa kerap mengamalkan falsafah Machiavelli dalam merangka perancangan serta keputusan dasar negara.

Niccolo Machiavelli meninggal dunia pada 21 Jun 1527 di bandar Florence, selepas menghabiskan usianya di sebuah kampung kecil di situ. Tubuhnya dikebumikan di Santa Croce.

Apa yang menariknya, tempat persemadian beliau yang terletak dalam kawasan gereja merupakan kawasan larangan baginya semasa hidup, selepas pihak gereja melarang beliau masuk ke kawasan gereja tersebut ekoran falsafah yang dibawanya.

Pihak Roman Katolik melarang penyebaran buku tersebut pada tahun 1559. 'The Prince' diletakkan dalam senarai buku-buku larangan kerana dirasakan menyebarkan fahaman anti Kristian yang mampu menggugat pengaruh agama Kristian di Itali.


Ini Sebab Mengapa Rusia Menjual Alaska Kepada Amerika Syarikat

Alaska adalah salah satu daripada 50 buah negeri di Amerika Syarikat. Namun, tahukah anda satu ketika dahulu Alaska merupakan tanah jajahan milik Rusia? Oleh kerana beberapa faktor, Alaska telah dijual kepada Amerika Syarikat.

Pembelian Alaska pada tahun 1867 menandakan berakhirnya usaha Rusia untuk memperluaskan perdagangan dan penempatan ke pantai Pasifik Amerika Utara, dan menjadi langkah penting dalam menaikkan Amerika Syarikat sebagai kuasa besar di rantau Asia Pasifik.

Bermula pada tahun 1725, ketika pemerintah Rusia, Czer Peter atau lebih dikenali sebagai Peter the Great mengutuskan pembuat peta dan pengembara, Vitus Bearing, untuk menerokai pantai Alaska, Rusia mempunyai minat yang tinggi terhadap rantau ini yang mana sangat kaya dengan sumber alam dan kurang didiami.

Dan ketika Amerika Syarikat sedang berkembang ke arah barat pada awal tahun 1800an, mereka mendapati bahawa terdapat persaingan di antara mereka dengan penjelajah Rusia dan pada pedagang.

Namun, kerajaan Rusia yang berpangkalan di St. Petersburg kekurangan sumber kewangan untuk menyokong penempatan utama di Alaska atau menyediakan pasukan ketenteraan di sepanjang pantai Pasifik di Amerika Utara dan peneroka tetap Rusia di Alaska tidak pernah melebihi 400 orang.

Malah, kekalahan dalam Perang Krimea yang berlangsung dari tahun 1853 hingga 1856 terus mengurangkan minat Rusia di rantau ini.

Antara sebab lain yang menyebabkan penjualan ini adalah kesukaran untuk tinggal di situ, kekurangan sumber semulajadi (sehingga ditemukan selepas itu) dan juga takut ia akan dijajah dan dirampas dengan mudah oleh United Kingdom jika kedua-dua negara ini berperang.

Pendek cerita, pihak Rusia lebih rela menjual Alaska kepada "rakan" atau sekutu mereka, daripada mengambil risiko diambil secara paksa oleh kuasa yang tidak disenangi, terutamanya Great Britain.

Selain itu, ahli sejarah Taman Negara Sitka, Alaska, juga menyalahkan kewujudan emas sebagai alasan Rusia untuk menjual wilayah tersebut. Walaupun ia kelihatan agak tak masuk akal untuk menjual wilayah yang mempunyai emas, namun terdapat bukti bahawa pihak Rusia menyedari akan kewujudan sumber itu di Alaska.

Walaubagaimanapun, Rusia takut kewujudan emas itu bakal mengulangi tragedi "gold rush" (pergerakan pesat orang ke kawasan emas yang baru ditemui) seperti yang terjadi pada tahun 1849 di California.

Ia akan menyebabkan Rusia terpaksa menanggung akibat yang mampu menjejaskan kedaulatan mereka.

Oleh itu, Rusia menawarkan untuk menjual Alaska kepada Amerika Syarikat pada tahun 1859. Dimulakan oleh menteri Rusia ke Amerika Syarikat, Baron Edouard de Stoeckl, penjualan Alaska diserahkan kepada Setiausaha Negara, William Seward di Washington DC pada tahun 1866.

Baron diberi kuasa oleh Maharaja Alexander II untuk menjual wilayah tersebut dan Syarikat Rusia Amerika tak kurang daripada USD5 juta. Baron dan William akhirnya menyelesaikan urus niaga penjualan tanah seluas 1,518,800 kilometer persegi tersebut pada harga USD7 juta dengan tambahan USD200,000 sebagai kos pentadbiran untuk pemindahan tersebut.

Bayaran tersebut menjadikan harga tanah di Alaska dibeli dengan harga USD 2 sen bagi setiap ekar. Perjanjian tersebut disahkan oleh Senat Amerika Syarikat dan diisytiharkan oleh Presiden Amerika Syarikat ke-17, Andrew Johnson pada 20 Jun 1867.

Alaska secara rasminya menjadi milik Amerika Syarikat dan diserahkan dalam satu majlis di Sitka, Alaska pada 18 Oktober 1867. Taraf sebagai negeri ke-49 Amerika Syarikat dikurniakan kepada Alaska pada 3 Januari 1959.

Pembelian ini menamatkan kehadiran Rusia di Amerika Utara dan memastikan akses A.S. ke utara Pasifik.


Kisah Kebangkitan Bola Sepak Jepun Yang Boleh Dicontohi Malaysia

Tak dapat dinafikan, kini pasukan bola sepak kebangsaan Jepun menjadi antara salah satu kuasa bola sepak dunia dan merupakan kuasa besar bola sepak Asia.

Bukan sahaja mereka layak untuk beraksi di pentas Piala Dunia, malah Jepun berjaya bersaing serta menewaskan pasukan-pasukan yang lebih gah seperti Colombia, Denmark dan Rusia.

Sejak penganjuran Piala Dunia buat kali pertama iaitu pada tahun 1930 hinggalah ke Piala Dunia ke-15 di Amerika Syarikat pada tahun 1994, pasukan negara matahari terbit ini tidak berjaya melayakkan diri.

Namun situasi tersebut berubah dengan begitu mendadak sekali, dan ya, memang benar Jepun tidak dilihatkan sebagai calon untuk menjuarai Piala Dunia, tetapi banyak yang boleh dipelajari daripada pasukan ini.

Bola sepak di Jepun pada asalnya bukanlah sukan utama rakyat kerana rakyat Jepun lebih meminati sukan gusti sumo dan besbol. Namun, mereka telah merancang untuk membentuk kemajuan bola sepak mereka.

Antara usaha-usaha awal yang dilakukan untuk menanamkan minat terhadap sukan ini termasuklah animasi "Captain Tsubasa" pada sekitar tahun 1981.

Sebelum bola sepak mendapat sambutan hangat di Jepun, liga amatur (Liga Bola Sepak Jepun) telah wujud selama 30 tahun, dimainkan antara pasukan-pasukan kilang di Jepun.

Dan kilang-kilang tersebut adalah pengeluar barangan yang harian termasuk oleh Malaysia, seperti Mitsubishi, Honda, Toyota, Sumitomo dan sebagainya. Ini lah nama-nama asal pasukan-pasukan dalam liga di Jepun.

Tak lama kemudian, bola sepak mula mendapat tempat dan antara tanda positif adalah perkembangan sukan bola sepak di seluruh Jepun telah melihatkan minat terhadap rakyat Jepun terhadap dua sukan paling popular di Jepun iaitu gusti sumo dan besbol, telah berkurang.

Walaupun ia telah mencapai kemuncaknya ketika Jepun memenangi pingat gangsa dalam Sukan Olimpik 1968, namun minat negara semakin pudar dan kehadiran penonton semakin merudum.

Pada tahun 1991, sukan bola sepak di Jepun berada pada tahap yang terburuk dalam sejarah. Pasukan utama mereka diwakili oleh pemain amatur dan Persatuan Bola Sepak Jepun menyedari sesuatu perlu dilakukan.

Dengan itu, mereka telah menghasilkan "One Hundred Year Vision" dan rombakan dalam liga bola sepak mereka dilakukan. Segala perancangan dilakukan dan tak lama kemudian, pada tahun 1992, maka lahirlah liga baru yang diberi nama Liga J1 seperti mana dilihat pada hari ini.

Impian mereka adalah untuk mempunyai liga yang berjaya dan mampan, sesuatu untuk dibanggakan termasuklah mempunyai 100 kelab bola sepak profesional. Dan yang paling utama dalam visi 100 tahun Jepun ini adalah mereka ingin memenangi Piala Dunia menjelang tahun 2092.

Sebelum penubuhan liga baru ini, Jepun menduduki tangga ke-40 di ranking dunia FIFA dan orang peminat dan penonton yang menghadirkan diri ke stadium terlalu sedikit.

Kelab-kelab Jepun ketika itu cuba untuk menarik pemain-pemain terkenal dunia, terutamanya dari Brazil yang walaupun sudah berada di penghujung karier untuk bermain untuk mereka.

Antaranya termasuklah Zico, Dunga dan Gary Lineker. Dengan kehadiran pemain-pemain berkualiti ini di Jepun, standard bola sepak liga ini semakin meningkat.

Dalam tempoh 3 tahun liga profesional ini berlangsung, Jepun melonjak ke tangga ke-21 dalam kedudukan antarabangsa dan peminat yang hadir ke stadium setiap minggu mencecah purata 20,000 orang.

Dan selepas hanya 8 tahun liga dirombak, akhirnya Jepun mula menikmati pengalaman Piala Dunia pada tahun 1998. Dan apa yang menarik dan menjadi sejarah dalam bola sepak Jepun adalah lokasi yang melayakkan mereka ke Piala Dunia, iaitu berlaku di Johor

Sejak itu Jepun langsung tidak pandang ke belakang. Pada tahun 2002, mereka tuan rumah bersama dengan Korea Selatan dan kini pasukan mereka adalah antara pasukan yang sangat menarik untuk disaksikan.

Malaysia perlu belajar dari Jepun. Bukan sekadar dengan menukar barisan kepimpinan FAM, tetapi seluruh aspek bermula daripada pembangunan bola sepak hinggalah kepada "akhlak" penyokong.

Kita mempunyai fasiliti yang boleh dikatakan cukup lengkap, memiliki barisan anak-anak muda yang sangat berbakat dan kita tidak perlukan animasi ala Captain Tsubasa.

Apa yang kita perlukan hanyalah usaha untuk melahirkan identiti yang bakal merevolusikan sukan bola sepak di Malaysia.

Sama ada Jepun mampu menjuarai Piala Dunia menjelang tahun 2092 masih belum dapat dipastikan, namun mereka fokus kepada tugasan untuk menjadi negara yang memiliki 100 kelab bola sepak profesional.

Kejayaan tidak datang semalaman dan Persatuan Bola Sepak Jepun faham akan perkara tersebut, sebab itu mereka menetapkan visi jangka masa panjang.

Bola Sepak Samurai Biru ini berkembang dengan sangat pesat dari segi kualiti dan populariti dan jumlah pemain yang menerima peluang di Eropah semakin bertambah.

"Tak mungkin akan ada pemain Jepun seperti Shinji Kagawa bermain di Manchester United atau Yuto Nagatomo di Inter Milan jika Liga J tidak ditubuhkan 20 tahun yang lalu," jelas Saburo Kawabuchi, yang berkhidmat sebagai pengerusi sulung liga sehingga tahun 2002.


5 Krisis Ekonomi Paling Teruk Dalam Sejarah Dunia

Hubungan sesebuah negara dengan negara terhubung melalui pelbagai cara antaranya pasaran mata wang, hubungan perdagangan dan aliran modal. Kemunculan syarikat multinasional juga mengeratkan lagi hubungan antarabangsa antara sesebuah negara dengan negara yang lain.

Oleh itu, apabila berlaku krisis ekonomi pada sesuatu negara, kebiasaannya ia akan cepat merebak ke negara berdekatan kerana didorong oleh faktor spekulasi dan ketakutan para pelabur. Dalam sejarah, krisis ekonomi dunia sudah banyak kali berlaku dan Malaysia juga tidak dapat lari daripada terkena tempias krisis ekonomi dunia ini.

Kali ini, kami ingin berkongsi senarai 5 krisis ekonomi dunia paling teruk yang pernah terjadi. Krisis ekonomi paling terbaru berlaku pada tahun 2007 - 2008 dan terdapat sesetengah pihak beranggapan krisis ekonomi dunia adalah fenomena biasa yang akan berlaku setiap 10 tahun. Adakah dakwaan ini benar?

Antara krisis ekonomi terawal dalam sejarah. Krisis ini bermula di London sebelum merebak dengan cepat ke negara-negara Eropah yang lain. Pada tahun 1960-an, Empayar British telah mengaut begitu banyak kekayaan hasil daripada penjajahan di beberapa buat negara dan juga daripada hasil perdagangan. Situasi ini menyebabkan situasi optimistik dimana bank-bank lebih mudah memberikan pinjaman kredit.

Krisis bermula apabila pada Jun 1777 apabila Alexander Fordyce, iaitu salah seorang rakan kongsi bank utama di British telah melarikan diri ke Perancis kerana mahu mengelakkan diri daripada pembayaran hutang. Situasi ini menyebabkan situasi panik di England dimana ramai pendeposit telah bertindak mengeluarkan simpanan mereka daripada bank, menyebabkan kekurangan wang tunai. Krisis ini kemudiannya merebak ke Scotland, Belanda dan beberapa negara Eropah.

Great Depression yang berlaku antara 1929 - 1939 tanpa syak lagi merupakan krisis ekonomi dan kewangan paling teruk di abad ke 20. Untuk mengetahui lebih lanjut mengenai Great Depression, sila baca artikel kami Great Depression : Kemelesatan Ekonomi Paling Teruk Dalam Sejarah.

Ramai pihak beranggapan ianya berpunca daripada kejatuhan pasaran Wall Street pada tahun 1929 dan juga kesilapan kerajaan Amerika Syarikat dalam membuat polisi dasar ekonomi. Krisis ekonomi ini terjadi dalam tempoh 10 tahun lamanya dan menyebabkan kehilangan pendapatan yang banyak dan peningkatan kadar pengangguran terutamanya di negara-negara maju. Ketika kemuncak krisis ini pada 1933, kadar pengangguran di Amerika Syarikat mencecah 25%.

Kemelesatan ekonomi pada tahun 2007 - 2008 dikatakan krisis ekonomi paling teruk dalam sejarah semenjak zaman Great Depresssion. Krisis ekonomi pada ketika ini telah menyebabkan kekacauan di pasaran kewangan di seluruh dunia . Ianya bermula apabila pasaran harga rumah jatuh mendadak di pasaran Amerika Syarikat, menyebabkan keruntuhan institusi Lehman Brothers, iaitu sebuah bank pelaburan terbesar di dunia.

Keruntuhan Lehman Brothers menyebabkan kerajaan Amerika Syarikat terpaksa memberikan bailout, iaitu bantuan kewangan untuk mengelakan institusi kewangan ini daripada runtuh. Akibatnya, kerajaan terpaksa mengurangkan import daripada negara luar dan hasil eksport juga terkesan. Akibat dari tindakan Amerika Syarikat ini, GDP negara juga terkesan termasuklah segala instrumen kewangan yang mempunyai kaitan dengannya.

Kesan daripada krisis ekonomi ini, pemberian kredit oleh bank menjadi sukar, keyakinan pelabur makin berkurangan dan pengangguran meningkat dengan mendadak sekali. Ianya mengambil masa hampir 10 tahun lamanya untuk keadaan kembali kepada sediakala.

Krisis ekonomi pada tahun 1997 bermula daripada Thailand sebelum merebak ke negara-negara Asia berhampiran seperti Indonesia, Malaysia, Singapura dan Korea Selatan. Spekulasi aliran modal daripada negara-negara maju ke negara Asia Tenggara  telah mencetuskan era optimistik yang mengakibatkan pertambahan pemberian kredit secara drastik dan terlalu banyak pengumpulan hutang.

Pada bulan Julai 1997, kerajaan Thailand terpaksa menukar kadar pertukaran tetap wang terhadap Dollar Amerika Syarikat yang sudah lama dikekalkan akibat kekurangan sumber mata wang asing. Keadaan ini menyebabkan situasi panik dalam pasaran kewangan Asia seterusnya menyebabkan pelabur asing menarik kembali pelaburan mereka di negara-negara Asia.

Krisis bermula apabila negara-negara ahli OPEC (Organization of the Petroleum Exporting Countries) iaitu organisasi negara-negara pengeksport petroleum telah bertindak menghentikan eksport ke Amerika Syarikat dan negara sekutunya. OPEC yang ahli majoritinya merupakan negara-negara Arab mengambil keputusan ini sebagai tanda bantahan terhadap sokongan Amerika Syarikat yang menghantar bekalan ketenteraan ke Israel.

Situasi ini telah menyebabkan stok minyak berkurang dan peningkatan harga minyak secara mendadak serta krisis ekonomi di Amerika Syarikat dan negara-negara maju. Para ekonomi menggelarkan situasi ini sebagai 'stagflation' dimana inflation (inflasi) dan economic stagnation (situasi ekonomi tanpa perubahan) berlaku dalam masa yang sama. Inflasi ini terjadi disebabkan peningkatan harga sumber tenaga sementara economic stagnation disebabkan krisis ekonomi itu sendiri.


Ini Tugas Dan Fungsi Kementerian Luar Negeri Yang Ramai Tak Tahu

Dato' Saifuddin Abdullah telah dilantik sebagai Menteri Luar Negeri yang baharu oleh kerajaan Pakatan Harapan.

Selain daripada Kementerian Dalam Negeri yang mana kebanyakan daripada rakyat Malaysia tak tahu apa fungsi dan tugasnya, Kementerian Luar Negari juga dilihatkan mengalami perkara yang sama.

Kementerian ini yang juga dikenali sebagai Wisma Putra adalah nadi perhubungan antarabangsa dan dasar luar negara. Tanggungjawab Kementerian Dalam Negeri adalah menjaga kepentingan nasional Malaysia serta menyumbang kepada masyarakat antarabangsa dengan adil dan saksama melalui diplomasi yang proaktif.

Perkara yang dipertanggungjawabkan di bawah kementerian ini termasuklah hubungan politik, hal ehwal ekonomi, keselamatan, promosi sosial dan kebudayaan.

Memupuk, memelihara dan meningkatkan hubungan dua hala yang erat dengan semua negara tanpa mengira sistem politik atau ekonomi adalah misi utama jabatan ini. Hubungan dua hala tersebut merangkumi aspek:

Jabatan ini pula bertanggungjawab melindungi, meningkatkan, menegakkan dan memperjuangkan kepentingan Malaysia di persada antarabangsa. Tugas-tugas utama jabatan ini adalah:

Jabatan Khidmat Pengurus berfungsi meningkatkan dan mengukuhkan pengurusan yang berkaitan dengan pembangunan kakitangan dan organisasi. Ia terdiri daripada 9 bahagian yang bertanggungjawab dalam pelbagai fungsi iaitu:

Bagi membantu kementerian dalam penyediaan penilaian analitis dalam ramalan mengenai perkembangan dan keadaan dasar luar negara, Jabatan Perancangan Dasar dan Strategik ditubuhkan.

Jabatan ini mengambil pandangan strategik jangka masa panjang tentang arah aliran semasa di peringkat serantau dan global, bertujuan memastikan dasar luar Malaysia sentiasa selaras dengan kepentingan negara dan perkembangan pesat yang berlaku di rantau ini dan di peringkat antarabangsa.

Jabatan ini membantu kementerian dan kedutaan di luar negara menyediakan nasihat dalam isu-isu perundangan antarabangsa.

Ia juga memastikan kepentingan Malaysia dilindungi dalam perbincangan dua hala mengenai tuntutan bertindih ke atas wilayah dan kawasan maritim dengan mengambil kira perjanjian dan triti perbatasan wilayah yang berkuat kuasa dengan pendirian Malaysia tentang isu berkenaan.

Fungsi utama jabatan ini adalah memastikan hubungan Malaysia dan negara lain dijalankan menurut protokol antarabangsa dengan mengambil kira budaya negara ini.

Selain itu, jabatan ini turut berfungsi memastikan kedutaan asing, Pejabat Konsular dan Pertubuhan Antarabangsa di Malaysia diberikan keistimewaan dan imuniti yang tertakluk di bawah Konvensyen Vienna.


7 Perkara Yang Biasa Dilakukan Individu Dibelenggu Social Anxiety

Gangguan kebimbangan sosial atau social anxiety disorder adalah masalah mental yang melampaui tahap malu atau introvert.

Ia melibatkan ketakutan yang melampau dalam interaksi sosial dan mengganggu kehidupan seharian mereka yang berhadapan dengan masalah ini.

Gejala gangguan sosial ini biasanya bermula pada usia 13 tahun dan berterusan sehingga dewasa. Menurut kajian, kebanyakan orang yang mengalami masalah ini menunggu sekurang-kurangnya 10 tahun sebelum mendapatkan pertolongan.

Dan bagi mereka yang dibelenggu masalah ini, tingkahlaku mereka adalah agak sama dan didorong oleh rasa takut yang berlarutan. iluminasi.com ingin kongsikan 7 perkara yang paling biasa dilakukan oleh individu dengan masalah kebimbangan sosial.

Sama ada mereka akan bertemu dengan orang baru atau sedang berjalan ke perhimpunan sosial, individu dengan kebimbangan sosial sentiasa membayangkan senario yang memalukan diri mereka.

Mereka bimbang bahawa mereka akan mengatakan atau melakukan sesuatu yang salah dan menggambarkan orang lain terkejut dengan tingkah laku mereka.

Kebimbangan sosial membautkan orang memikirkan perkara seperti, "orang lain pasti akan fikir saya ni bodoh" atau "Saya akan merosakkan keadaan dan mesti semua orang akan fikir saya ni loser".

Ketakutan yang melampau terhadap penolakan daripada orag lain menyebabkan mereka mengelakkan daripada berada dalam situasi sosial sekerap yang mungkin.

Seperti introvert, kebanyakan orang yang mengalami kebimbangan sosial berasa selesa dengan beberapa individu tertentu sahaja, termasuklah kawan baik, ibu bapa atau adik-beradik.

Berinteraksi dengan individu selain daripada kumpulan tadi boleh membawa kepada peningkatan kebimbangan yang sangat serius. Sering kali, membawa orang yang mereka selesa bersama-sama ke kedai runcit atau perhimpunan sosial membuatkan interaksi mereka menjadi kurang menakutkan.

Sama ada mereka bercakap dalam mesyuarat atau mereka cuba untuk membuat ucapan kecil dengan kenalan, individu dengan kebimbangan sosial takut jika kebimbangan mereka menjadi ketara dan disedari oleh orang ramai.

Mereka cenderung untuk mengalami gejala-gejala fizikal seperti wajah menjad kemerah-merahan, tapak tangan berpeluh, tangan menggeletar atau sesak nafas, dan mereka yakin bahawa semua orang boleh tahu apabila mereka berasa gugup.

Bagi sesetengah orang yang mengalami masalah kebimbangan sosial, ketakutan mereka berlaku apabila mereka perlu melakukan ucapan awam. Tetapi sesetengah daripada mereka pula mengalami kebimbangan melampau terhadap perkara seperti menulis di hadapan orang lain, atau makan di tempat awam.

Malah, ramai di antara mereka yang mengalami ketakutan untuk bercakap di telefon.

Orang yang dibelenggu kebimbangan sosial kerap menghabiskan masa menganalisis interaksi sosial mereka. Mereka memainkan semula perbualan dalam fikiran mereka berulang-ulang kali dan meneliti komunisi mereka.

Mereka juga sering membesar-besarkan kelemahan mereka dan menilai diri mereka sendiri dengan kasar serta mengkritik diri sendiri.

Tanggapan negatif yang berkaitan dengan kebimbangan sosial kerap kali berubah menjadi ramalan-ramalan yang memuaskan diri sendiri. Seseorang yang beranggapan "Orang selalu fikir saya ini pelik", mungkin akan bersendirian semasa penglibatan sosial.

Sikap bersendirian atau sering tidak hadir dalam acara sosial menghalang orang lain untuk berinteraksi dengannya, yang memperkuatkan kepercayaannya bahawa dirinya janggal dalam bersosial.


Bagaimana Jersi Kuning Brazil Memecah Belahkan Negara Mereka

Di seluruh dunia ketika, orang ramai sedang meraikan temasya bola sepak terbesar dunia yang hanya berlangsung empat tahun sekali namun di Brazil, kajian menyatakan lebih separuh rakyat mereka tidak berminat untuk mengikuti Piala Dunia kali ini.

Bergelar negara yang 'gila bola' serta diletak sebagai pasukan pilihan, peminat-peminat bola sepak Brazil rata-ratanya boleh dikatakan kurang berminat menyatakan sokongan mereka. Kebiasaannya, warna kuning yang menjadi tradisi mereka dapat dilihat di mana-mana dengan pemasangan bendera di rumah, tempat awam dan kenderaan.

Individu-individu akan berpakaian jersi kuning kebangaan mereka, namun 2018 berbeza sekali suasananya.

Beberapa tahun kebelakangan ini, Brazil berada dalam keadaan terumbang-ambing. Skandal korupsi melanda negara mereka. Bekas presiden Brazil, Luiz Inácio da Silva dipenjarakan 12 tahun dalam tuduhan yang dikatakan bermotifkan politik. Presiden ketika ini, Michel Temer pula hanya mendapat 3 peratus tahap kepercayaan orang ramai.

Insiden keganasan semakin berleluasa, pengangguran mencapai tahap 13 peratus - tertinggi dalam tempoh 20 tahun, harga makanan dan minyak petrol melambung naik. Bantahan dan tunjuk perasaan akibat harga petrol menyebabkan sistem masyarakat Brazil gagal berfungsi. Sukar bagi warga Brazil menyaksikan Piala Dunia dalam keadaan sedemikian.

Malangnya, bukan setakat politik sahaja yang bergolak. Persatuan bola sepak mereka Confederação Brasileira de Futebol (CBF) turut sama berdepan skandal korupsi. Presiden CBF, Marco Polo Del Nero dihukum gantung seumur hidup serta denda RM4 juta ringgit dalam kes salahguna kuasa, pada bulan April 2018.

Langkah CBF memfokuskan permainan persahabatan Brazil diadakan di luar negara membuka jurang di antara peminat dan pasukan. Tuduhan yang pasukan kebangsaan Brazil kini hanya menjadi satu alat menjana keuntungan semakin lantang disuarakan orang ramai.

Berikutan pilihanraya yang bakal diadakan pada awal Oktober 2018 kelak, agenda salah seorang calon Presiden mereka Jair Bolosnaro membawa kempen bersifat nasionalis mempengaruhi masyarakat dan persepsi orang ramai yang bendera Brazil dan semangat negara kini mirip dengan pendapat kelompok konservatif.

Masyarakat Brazil pada ketika ini berpecah belah kepada beberapa kelompok besar mengikut pandangan politik mereka. Golongan berhaluan kiri Brazil mengkritik tahap pemikiran penunjuk perasaan yang dikatakan rendah kerana menyokong gerakan mendakwa Presiden mereka, Dilma Rousseff pada tahun 2015 yang naik selepas Luiz Inácio da Silva memegang jawatan tersebut.

Dakwaan Dilma Rousseff melakukan jenayah semasa melaksanakan tugasnya, termasuklah dakwaan tidak melakukan tindakan sepatutnya terhadap banyak tuduhan penyelewengan yang dihadapi badan-badan kerajaan bawah pimpinan. Roussef dilucutkan jawatan sebagai Presiden pada 17 April 2016 lalu MIchel Temer naik menggantikan beliau.

Golongan penyokong berhaluan kanan yang mahu Rousseff diturunkan kerap membawa agenda nasionalis serta memakai jersi kuning Brazil semasa menunjuk perasaan. Ini menyebabkan jersi kuning itu mula digunapakai sebagai satu simbol politik di Brazil sehingga menyebabkan puak-puak yang tidak bersetuju dengan golongan nasionalis, mengambil langkah memboikot pemakaian warna tersebut.

Jualan jersi kedua dan ketiga Brazil yang berwarna biru dan hijau menjadi pilihan orang ramai. Jersi-jersi parodi yang dihasilkan orang ramai bagi menggambarkan sentimen politik mereka juga menjadi semakin popular dengan salah satunya jersi berwarna merah dengan bahagian di mana sepatutnya logo Nike dipamerkan, digantikan dengan simbol popular gerakan komunis, tukul dan sabit.

Politik dan bola sepak Brazil memang tidak dapat dipisahkan namun era sebelum ini tidak pernah mengganggu gugat sokongan orang Brazil kepada pasukan kebangsaan mereka. Semasa tahun 70-an ketika Brazil diperintah rejim tentera sekalipun, bola sepak tetap menjadi alat perpaduan masyarakat mereka apatah lagi selepas Brazil memenangi Piala Dunia ketika itu.

Era 80-an menyaksikan Socrates muncul sebagai salah seorang pemain Brazil paling popular yang tidak takut untuk berbincang tentang perihal politik masyarakat mereka. Masyarakat Brazil masih mengangkat bola sepak sebagai identiti mereka serta mampu bersatu.

Bagaimanapun, untuk edisi Piala Dunia 2018 dengan politik dijadikan senjata dalam meraih sokongan orang ramai serta warna jersi tradisi kini sudah tidak lagi mampu menyatukan suara sokongan penduduk Brazil, nampaknya tidak ada jalan lain bagi Neymar serta rakan-rakannya dalam menyatukan semula negara mereka yang sudah tidak dapat lagi membezakan politik dan sukan.

Hanya kemenangan pada perlawanan akhir dengan memakai jersi berwarna kuning mampu menjadi tonik merapatkan kembali sistem sosial Brazil yang berdepan pelbagai masalah.

Artikel ini adalah terjemahan dan olahan semula artikel asal How Brazil’s famous yellow jersey lost its glow


5 Usahawan Yang Banyak Menyumbang Kepada Kebajikan

Apabila memperkatakan tentang tokoh usahawan dan jutawan yang banyak menyumbang kepada tabung kebajikan, nama Bill Gates pastinya terlintas di fikiran. Mengumpul kekayaan melalui syarikatnya Microsoft, beliau dan isterinya Melinda Gates juga mempunyai sebuah badan kebajikan mereka sendiri yang diberi nama Bill & Melinda Gates Foundation.

Kali ini, Iluminasi ingin berkongsi senarai 5 orang jutawan yang telah banyak menyumbangkan bantuan kewangan mereka kepada badan-badan kebajikan seluruh dunia. Kebaikan yang dilakukan oleh mereka ini seharusnya dijadikan motivasi agar kita bekerja keras mengumpul kekayaan agar dapat membantu pula golongan yang memerlukan.

Melalui badan kebajikan Bill & Melinda Gates Foundation, beliau banyak memfokuskan bantuan kepada penduduk Afrika. Selain itu, Bill Gates juga banyak menyumbang untuk kajian-kajian sains, antaranya kajian untuk mencari rawatan bagi penyakit Alzheimer atau nyanyuk. Sumbangannya juga meliputi pelbagai perkara lain seperti bantuan kecemasan, pembangunan bidang pertanian, pendidikan, kesihatan dan banyak lagi.

Selain itu, Bill Gates juga bekerjasama dengan seorang lagi jutawan yang juga merupakan pakar pelaburan iaitu Warren Buffet menubuhkan The Giving Pledge. The Giving Pledge merupakan satu usaha unik dimana mereka mengajak individu dan keluarga kaya di dunia untuk berikrar menyumbangkan sebahagian besar kekayaan mereka kepada golongan yang memerlukan.

Warren Buffett merupakan pengerusi dan CEO syarikat Berkshire Hathaway. Menurut majalah Forbes, ketika artikel ini ditulis kekayaannya dianggarkan sebanyak $81.9 bilion. Sehingga kini, beliau dianggarkan sudah menyumbang sebanyak $30.8 bilion daripada kekayaannya.

Warren Buffett merupakan pengasas bersama The Giving Pledge dan telah berikrar untuk menyumbang 99% daripada kekayaannya sepanjang hidup beliau atau apabila beliau sudah mati. Bagi merealisasikan hasratnya ini, beliau bercadang untuk menyumbang 4% daripada nilai pegangan sahamnya dalam syarikat miliknya setiap tahun.

Paul Allen merupakan pengasas bersama Microsoft namun kurang popular daripada Bill Gates. Pada bulan Jun 2017, beliau berada di kedudukan orang terkaya ke-46 di dunia dengan nilai kekayaannya sebanyak $21.1 bilion. Beliau sudah menyumbangkan kira-kira $2 bilion dari kekayaannya untuk pelbagai kajian saintifik melalui Allen Institute for Brain Science.

Beliau juga turut sama menyertai The Giving Pledge pada tahun 2010. Kebanyakan sumbangan yang diberikan oleh Paul Allen adalah bagi tujuan kajian saintifik antaranya $100 juta yang disumbangkan untuk mencari ubat bagi mengubati penyakit Ebola yang merebak di kawasan Afrika Barat suatu ketika dahulu.

Richard Branson merupakan seorang jutawan popular yang juga merupakan pengasas kepada syarikat Virgin Group. Sumber kekayaan Virgin Group meliputi pelbagai bidang antaranya muzik, telekomunikasi, pelancongan dan banyak lagi. Richard Branson dan isterinya menyertai The Giving Pledge pada tahun 2013 dan beliau berikrar untuk mendermakan sekurang-kurangnya sebahagian daripada kekayaannya kepada badan kebajikan sepanjang hidupnya atau selepas kematiannya.

Beliau juga aktif menguruskan Virgin United, badan kebajikan di bawah syarikat Virgin Group. Virgin Group aktif melakukan kajian untuk menyelesaikan pelbagai isu seperti perlindungan alam sekitar dan banyak lagi melalui pendekatan keusahawanan.

Pemilik Facebook Mark Zuckerberg ini juga merupakan seorang yang dermawan. Beliau dan isterinya pernah memberikan sumbangan sebanyak $25 juta kepada CDC Foundation pada tahun 2015 untuk menjalankan kajian untuk mencari ubat bagi melawan penyakit Ebola.

Mark Zuckerberg dan isterinya juga merupakan antara orang yang terawal menyertai The Giving Pledge pada tahun 2010. Mereka dianggarkan sudah memberi sumbangan sebanyak $2 bilion untuk pelbagai tujuan antaranya untuk pembangunan pendidikan. Beliau dan isterinya pernah menyumbangkan $100 juta setiap seorang untuk membangunkan sekolah dan sistem persekolahan awam di bandar Newark, New Jersey.


4 Negara Dengan Zon Waktu Paling Banyak Di Dunia

Zon waktu adalah satu sistem yang sangat penting dalam mengukur waktu di seluruh dunia yang digunakan untuk menggambarkan kawasan di dunia di mana waktu standard seragam diperlukan bagi tujuan sosial, komersial atau undang-undang.

Zon waktu mengikuti sempadan kawasan dan negara kerana lebih mudah untuk kawasan berdekatan antara satu sama lain untuk menetapkan masa yang sama.

Waktu setempat dalam zon waktu ditakrifkan oleh perbezaannya atau diimbangi dari masa standard dunia yang dinamakan Waktu Universal Selaras (Coordinated Universal Time - UTC) yang dinyatakan sebagai UTC- atau UTC+.

Kebanyakan zon waktu diimbangi dari UTC melalui jam keseluruhan khusus manakala yang lain diimbangi dengan sama ada 30 atau 45 minit (UTC-2, UTC + 03:45 atau UTC-5:30)

Jika di Malaysia kita hanya mempunyai 1 zon waktu, tetapi banyak negara di dunia mempunyai lebih daripada 1 zon waktu. iluminasi.com ingin kongsikan 4 negara dengan zon masa paling banyak di dunia.

Nota: Malaysia menggunakan UTC+8, iaitu 8 jam lebih cepat daripada UTC+0.

United Kingdom adalah negara ke-4 yang mempunyai zon waktu paling banyak di dunia iaitu sebanyak 9. Dari segi saiz keluasan, ia berada di tangga ke-78 dunia dengan keluasan 242,495 kilometer persegi, lebih kecil berbanding Malaysia.

Walaupun mempunyai 9 zon waktu, namun seluruh tanah besar United Kingdom menggunakan 1 zon waktu yang sama iaitu UTC +1 BST (British Summer Time). Ini bermakna waktu di Edinburgh, Scotland di utara dan London, England di selatan United Kingdom adalah sama.

8 daripadanya adalah wilayah United Kingdom di luar negara dan ketergantungan mahkota (wilayah yang berada di bawah kedaulatan British Crown tetapi tidak menjadi sebahagian daripada UK) termasuklah:

Bagi negara paling besar di dunia dengan keluasan 17.09 juta kilometer persegi, iaitu 51 kali ganda keluasan Malaysia, Rusia terbahagi kepada 11 zon waktu, di antara UTC+02:00 hingga UTC+12:00. Ini bermakna, perbezaan paling besar bagi satu-satu kawasan dengan kawasan lain di Rusia adalah sebanyak 10 jam.

Walaubagaimanapun, Waktu Penjimatan Siang (DST) tidak digunakan di negara ini. Zon waktu ini termasuklah Kalinigrad, Moscow, Samara, Yekaterinburg, Omsk, Krasnoyarsk, Irkutsk, Yakutsk, Vladivostok, Magadan dan Kamchatka.

Sempadan zonwaktu ini ditubuhkan pada tahun 1992 oleh kerajaan Persekutuan Rusia apabila ia membahagikan negara kepada wilayah-wilayah setelah pembubaran Kesatuan Soviet.

Amerika Syarikat adalah negara ke-4 terbesar di dunia dari segi keluasan. Negara ini dan wilayahnya dibahagikan kepada 9 zon waktu standard oleh undang-undang. Namun begitu, terdapat dua tambahan zon waktu yang tidak rasmi.

Majoriti daripada kawasan di Amerika Syarikat mempraktikkan waktu penjimatan siang (DST) untuk sebahagian besar musim gugur, bunga dan panas. Waktu Penjimatan Siang adalah mempercepatkan 1 jam lebih daripada waktu sebenar supaya waktu siang menjadi lebih lama.

Batas zon waktu dikawalselia oleh Jabatan Pengangkutan dengan perkhidmatan penjagaan masa rasmi dilakukan oleh Institusi Teknologi dan Standard Kebangsaan dan Balai Cerap Angkatan Laut AS.

Sembilan zon waktu standard Amerika Syarikat adalah Atlantik, Timur, Tengah, Gunung, Pasifik, Alaska, Hawaii, Samoa dan Chamorro. Perbezaan antara waktu Atlantik dan Chamorro adalah 15 jam.

Dengan keluasan 640,679 kilometer persegi, kira-kira dua kali ganda saiz Malaysia, Perancis adalah negara ke-42 terbesar di dunia. Namun, negara ini mempunyai zon waktu paling banyak iaitu 12.

Walaupun saiz keluasan tidak begitu besar, Perancis mempunyai zon waktu paling banyak disebabkan oleh negara ini mempunyai beberapa wilayah di luar negara. Bahagian berlainan di Metropolitan Perancis menggunakan sama adaa zon Waktu Eropah Tengah (UTC+01:00) ataupun Waktu Musim Panas Eropah Tengah (UTC+02:00).

Sebelum tahun 1891, semua Bandar Metropolitan di seluruh Perancis masing-masing mempunyai waktu sendiri yang ditetapkan berdasarkan waktu solar tempatan. Namun, waktu-waktu tersebut telah disatukan pada tahun 1891 disebabkan oleh komplikasi jadual kereta api.

Masa-masa tersebut di satukan berdasarkan waktu solar Paris. Pada tahun 1911, Perancis menggunapakai GMT+0 sebagai waktu rasmi. Pada tahun 1940, negara ini menukarkan waktu di bahagian utara Perancis kepada GMT+2.

Namun, GMT+1 masih kekal sebagai waktu rasmi untuk Metropolitan Perancis. Ini bermakna waktu di wilayah-wilayah di seluruh Perancis adalah sama. Kecuali waktu di wilayah luar negara.


Kisah Sebenar William Wallace - Pejuang Legenda Kemerdekaan Negara Scotland

Filem 'Braveheart' lakonan Mel Gibson mempopularkan nama William Wallace kepada seluruh masyarakat dunia.

Paparan dalam filem tersebut memaparkan peribadi Wallace yang tragik serta terlalu banyak ditokok tambah dengan nilai fiksyen sehinggakan kisah sebenar yang terjadi dalam hidup Wallace dicampur adukkan dengan realiti.

Hakikat sebenarnya, tidak ada banyak rekod yang tepat dalam menerangkan kisah sebenar William dalam membantu perjuangan kemerdekataan Scotland. Apa yang menariknya, tidak ada bukti tepat yang dapat menerangkan mengapa William Wallace bertindak bangkit berjuang demi negaranya kerana semuanya kabur. Kekaburan inilah yang menjadikan kisah Wallace lebih menarik untuk diketahui kerana tidak diketahui dengan jelas apakah asal-usul sebenar legenda Scotland ini.

Kemangkatan Raja Alexander III di Scotland pada tahun 1286 menyebabkan iklim politik Scotland berubah kerana ketiadaan waris, selepas putera beliau yang juga pewaris sebenar takhta Scotland, Putera Alexander meninggal dua tahun sebelum ayahnya mangkat pada tahun 1284.

Kematian Raja Scotland akibat terjatuh daripada kuda semasa dalam perjalanan ke Kinghorn itu menyebabkan pergelutan timbul bagi menentukan siapakah pemegang takhta berikutnya. Ini menyebabkan perang saudara di antara puak-puak yang mahukan kuasa berlaku.

Golongan bangsawan Scotland memohon bantuan Raja Edward, pemerintah England ketika itu bagi merungkaikan masalah mereka. Setelah perbincangan dilakukan di antara semua golongan bangsawan Scotland dengan Raja Edward menjadi orang tengah, mereka bersetuju untuk melantik John Balliol, anak kepada Baron Balliol pemilik Istana Barnard sebagai Raja baru Scotland berdasarkan faktor keturunan.

John Balliol adalah keturunan lebih tua dalam senarai pewaris kepada David I yang memerintah Scotland pada tahun 1124 sehinggalah 1153. Oleh kerana faktor keturunan ini, John dilihat lebih layak memegang takhta berbanding Robert the Bruce, salah seorang lagi pewaris yang turut sama menuntut kuasa berdasarkan susur galur keturunannya.

Bagaimanapun Raja Edward tidaklah mahu menghulurkan bantuan semudah itu. Sebagai balasan menyelesaikan pertelingkahan, dia meminta untuk diberikan pangkat di Scotland dengan gelaran Lord Paramount of Scotland. Bukan setakat itu, Raja Edward juga meminta Scotland membayar wang cukai, sumbangan tahunan serta mewajibkan Scotland membantu England menentang Perancis, yang ketika itu sedang berperang dengan England.

Marah dengan permintaan melampau itu, John Belliol berhubung meminta bantuan dengan Perancis bagi menghalang ancaman England. Marah atas pembelotan dan tindakan Scotland itu, Raja Edward bertindak menceroboh Scotland dan menjatuhkan Raja Balliol yang dinaikkannya sendiri.

Tentera Scotland tewas teruk dalam peperangan yang dinamakan Peperangan Dunbar ini. England akhirnya berjaya menjajah Scotland.

William Wallace muncul pada tahun 1297, setahun selepas England menceroboh dan menjajah tanah orang Scotland secara keji.

Tidak ada siapa tahu dari mana datangnya Wallace, dengan latar belakangnya dikatakan berasal daripada sebuah keluarga bangsawan kecil. Tindakan pertama yang dilakukan oleh Wallace adalah mengumpulkan beberapa orang pengikut bagi menyerbu sebuah kubu England yang terletak di kawasan bernama Lanark.

Lanark adalah tempat seorang pegawai berstatus sheriff England bernama William de Heselrig berkuasa. Tidak diketahui dengan jelas mengapa Heselrig menjadi sasaran Wallace. Ada pendapat mengatakan Heselrig telah membunuh isteri Wallace dan tindakan itu adalah satu balas dendam Wallace terhadap Heselrig.

Serangan itu berhasil dan kisah pembunuhan Heselrig mula tersebar membuktikan masih ada pihak di Scotland yang berani menentang penjajahan England, walaupun Raja Scotland, John Balliol sendiri dilihat tidak mahu melakukan apa-apa bagi merampas kembali kuasa yang hilang.

Mulanya bertindak sendirian, pasukan Wallace lama kelamaan semakin terkenal dan bertambah ahlinya. Sebuah lagi pasukan pemberontak diketuai oleh Andrew Moray turut sama berkongsi agenda kemerdekaan Wallace. Muncul gerakan pemberontakan besar-besaran selepas itu dimulakan di kawasan lain melibatkan kumpulan pemberontak yang diketuai oleh adik beradik Mac Ruaidhri dan beberapa pemimpin lain di seluruh Scotland.

Kejayaan mereka menentang penjajahan England menyebabkan sedikit demi sedikit kawasan di Scotland dapat dikembalikan kepada orang-orang tempatan, dengan Andrew Moray berjaya menguasai bahagian utara sementara Wallace pula di bahagian barat Scotland.

Risau melihat pemberontakan yang semakin hebat, Raja Edward I mengarahkan tenteranya untuk memperkuatkan pertahanan mereka di satu-satunya kawasan yang masih mereka takluki di utara Scotland, iaitu Dundee. Menyedari tindakan itu, Wallace dan Moray bersetuju untuk bekerjasama bagi memasang perangkap menewaskan tentera England.

Sebelum tiba ke Dundee, pasukan tentera England yang diketuai oleh Earl of Surrey perlu melalui sebuah jambatan yang dinamakan jambatan Stirling bagi melintasi sebuah sungai yang agak luas kelebarannya.

Pasukan Wallace dan Moray menunggu di seberang sungai, bersembunyi lalu membiarkan saja pasukan tentera England yang beratur menunggu giliran masing-masing untuk melintas, sebelum menyerang mereka yang sudah melintasi jambatan itu. Kegagalan mememcah masuk barisan pertahanan yang dibuat pasukan Wallace dan Moray menyebabkan tentera England terpaksa berpatah balik cuba mencari jalan lain bagi kembali ke Dundee.

Walaupun mencapai kejayaan besar menewaskan angkatan perang yang jauh lebih besar daripada mereka, malangnya Andrew Moray terkorban dalam peperangan itu. Wallace kini kehilangan seorang sahabat yang juga komander perang yang bersama-sama memikul beban mengembalikan maruah orang Scotland.

Kejayaan menghalang kemaraan tentera England menyebabkan jasa Wallace mula dihargai golongan istana. Raja Balliol menganugerahkan William Wallace gelaran 'Penjaga Scotland' atas kemahiran beliau mengemudi peperangan kemerdekaan Scotland. Bagaimanapun, Raja Edward I yang dimalukan mula mengatur kembali strategi bagi merampas kembali Scotland - dengan Sir William Wallace, Guardian of Scotland menjadi sasaran terbaru yang perlu ditumpaskan.

Tidak berpuas hati, Raja Edward I mengarahkan puluhan ribu askar England kembali bagi merampas semula kawasan yang telah mereka kuasai.

Bagaimanapun, untuk menguruskan jumlah tentera sebesar itu memerlukan perancangan yang teliti dan itu tidak dapat dilakukan dengan baik oleh England. Walaupun kembali berjaya merampas beberapa kawasan di Scotland, kehabisan bahan makanan menyebabkan tentera England mula keletihan.

Mereka bernasib baik kerana maklumat siasatan membongkarkan tempat persembunyian Wallace di Falkirk dan ini memberikan peluang besar pada tentera England. Mengetahui maklumat itu, seluruh tentera England di Scotland diarahkan ke Falkirk pada Julai 1928.

Pada mulanya Wallace dan pasukannya dapat bertahan dalam perang yang dinamakan Peperangan Falkirk , namun lama kelamaan jumlah pasukan Wallace yang lebih kecil serta taktik lebih cekap yang digunakan England di bawah arahan Raja Edward sendiri, menyebabkan kekalahan teruk pada pasukan Wallace.

Wallace terpaksa melarikan diri ke Perancis bagi mendapatkan bantuan Raja Perancis ketika itu, Raja Philip IV untuk membantu Scotland menentang England. Bagaimanapun usahanya tidak berhasil. Terus diburu, William Wallace menyembunyikan diri selama beberapa tahun sebelum ditemui semula di Scotland pada tahun 1304, cuba memulakan kembali pemberontakan di kawasan Happrew dan Earnside.

Pada ketika itu, seluruh negara Scotland sudah menerima hakikat penentangan terhadap England hanya akan merugikan mereka. Tinggal William Wallace dan pasukannya sendirian cuba membangkitkan semangat rakyat Scotland untuk berusaha membebaskan diri dari penjajahan England.

Hampir setahun Wallace berjaya melakukan serangan berskala kecil sambil mengelakkan tangkapan tentera England ketika itu. Semuanya berakhir setelah salah seorang jeneral perang Scotland bernama John de Menteith yang setia kepada England, berjaya menangkap Wallace dan menyerahkannya kepada Raja Edward I.

Pada 23 Ogos 1305, Wallace dibawa ke London untuk dibicarakan atas tuduhan melakukan pemberontakan ke atas pemerintahan serta mengkhianati kedudukan pemerintah. Wallace menafikan semua tuduhan yang didakwa ke atasnya dengan mengatakan Raja Scotland yang sah ketika itu adalah Raja Balliol dan bukannya Raja Edward I.

Dia tetap didapati bersalah lalu dijatuhkan hukuman bunuh yang amat luar biasa caranya. Wallace dibogelkan lalu diseret dengan kuda di sepanjang bandar sebelum digantung dengan tangga. Lehernya diikat dan digantung tanpa dibiarkan hingga dia mati, lalu perutnya dikelar dengan organ dalamannya dikeluarkan dari badan. William dapat melihat sendiri isi perutnya dikeluarkan sebelum dia meninggal dunia akibat dipancung.

Kepalanya dipacakkan pada sebatang kayu untuk menjadi tontonan orang ramai sementara tubuhnya pula dibahagikan kepada empat bahagian lalu dipisahkan dan dipamerkan di empat tempat berbeza.

Kerajaan Scotland akhirnya menyerah kepada England dengan membenarkan Parlimen England menentukan sistem pemerintahan di Scotland, sementara sepupu kepada Raja Edward I, Earl of Richmond dilantik sebagai penasihat England di Scotland bagi memudahkan pengurusan kerajaan.

Selepas pelbagai peristiwa dan perbincangan berlaku, atas restu Raja Edward I - Robert the Bruce naik memegang takhta Scotland dengan gelaran Robert I tujuh bulan selepas kematian William Wallace, pada 25 Mac 1306. Sehingga kini Scotland masih lagi belum benar-benar merdeka, seperti apa yang diperjuangkan dengan sepenuh hati oleh William Wallace, yang tidak jelas siapa dia sebenarnya.